text:
Le Iʻa Mataʻina o le Clown Fish
E LĒ tele ni iʻa e mafai ona tosina i ai la tatou vaai e pei o le iʻa o le clown fish. Atonu e tatou te fiafia i le sesega o lona lanu, lea e ono faamanatu mai ai le sesega o ofu o se tagata faaluma i ni faaaliga faapitoa. Atonu e tatou te maofa foʻi ona e nofo i ave oona o se meaola o le sami e taʻua o le anemone. E lē faateʻia la i tatou ona o le isi taʻu o le clown fish o le anemonefish.
E pei o le toʻatele o tagata e ō mai i ata tifaga i Hollywood, e lē sesegi ese clown fish pe a puʻe e tagata o latou ata. E masani ona faatalitalia e tagata maulu nei iʻa e tilotilo mai pe a puʻe o latou ata, ma e seāseā ō ese mamao mai i mea e nonofo ai, ma o ni iʻa e lalata foʻi.
Ae o le itu e sili ona mataʻina ai lenei iʻa, ona e ola i se siʻomaga lamatia. O le nofo i ave oona o le anemone, e tai pei o le nofo i se mea o loo tumu i gata. E ui i lea, e lē tuua ai lava e le clown fish le anemone ua ia filifilia e nofo ai. E faapefea ona tumau ma lelei lenei faiā?
E LĒ MAFAI ONA OLA E AUNOA MA LE ISI
E pei lava o le tele o faauōga lelei, e avatu e le clown fish mea e lē o maua e le anemone, ma e faapena foʻi ona faia e le anemone i le clown fish. E tāua tele i le clown fish lenei faiā. Ua faamaonia e tagata suʻesuʻe o meaola o le sami, e lē mafai e se clown fish ona ola e aunoa ma se anemone. E lē malosi le aau a nei iʻa ma e faigofie ona lamatia i latou i isi iʻa, pe a aunoa ma le puipuiga a le anemone. O le nofo o se clown fish i ave o le anemone, o le a maua ai le puipuiga ma atonu e oo atu i le sefulu tausaga o loo ola pea lea iʻa.
E lē gata e avea le anemone o se nofoaga e tuufua ai le clown fish, ae o se mea foʻi e nofo ai. E tuufua le clown fish i le pito i totonu o le anemone, lea e mafai ai e nei clown fish ona vaavaaia ma faamautinoa o loo saogalemu nei fua. Mulimuli ane, o le a vaaia ai i lenā anemone se ʻauiʻa o clown fish.
O le ā se mea e maua mai e le anemone i lenei faiā? E puipuia e clown fish ia anemone, e ala i le tutuli ese o iʻa e taʻua o butterfly fish, lea e fiafia e ʻaina ave o le anemone. A itiiti mai e pe tusa ma le tasi le ituaiga o anemone e lē mafai ona ola e aunoa ma le clown fish. Na aveese e ni tagata suʻesuʻe se clown fish, ma i totonu o le 24 itula na leai ai foʻi ma le anemone lea sa nofo ai. E foliga mai ua ʻaina e butterfly fish le anemone.
E foliga mai e maua foʻi e le anemone le malosi mai i le clown fish. O le kasa e taʻua o le ammonium lea e alu ese mai i le clown fish e fesoasoani i le ola aʻe o le anemone. Pe a aau le clown fish i ave o le anemone, e maua ai e le anemone le vai lea e tele ai le okesene.
AAU I SE NOFOAGA E LĒ FIA AAU AI ISI IʻA
E puipuia le clown fish e lona paʻu, lea e iai le vavale e puipuia ai le iʻa mai le ʻona. O lenei vavale e ono manatu ai le anemone i le clown fish o se isi foʻi anemone.
Ua taʻua i nisi o suʻesuʻega, pe a saʻili e se clown fish se anemone fou e nofo ai, e manaʻomia ona faamasani muamua i lea anemone. Ua mātauina o le taimi muamua e faalatalata ai le clown fish i se anemone, e na ona fia paʻi lava i ai ma toe alu ese. E faaauau pea lea gaoioiga mo ni nai itula. E foliga mai e fesoasoani lenei gaoioiga i le clown fish ina ia faamasani lona paʻu i ave oona o le anemone lea o le a nofo ai. Atonu i le taimi muamua e aafia le clown fish i le ʻona, ae mulimuli ane o le a mafai ona feola faatasi nei meaola o le sami.
O le faifaimea faatasi o nei meaola eseese o le sami, ua aʻoaʻoina mai ai se lesona mataʻina e faatatau i le galulue faatasi. I le tele o taumafaiga a tagata, ua ausia e tagata mai i so o se atunuu ma so o se talaaga iʻuga e sili ona lelei, ona o le fefaasoaaʻi o o latou tomai ma isi mea. E pei o le clown fish, e tatou te faaalu se taimi e faamasani ai i le galulue faatasi ma isi, ae mulimuli ane e maua ai ni iʻuga lelei.


c: text/html

text:
Po o E Vaaia le Aao o le Atua i Lou Olaga?
“O le a iloa e ana auauna le aao o Ieova.”—ISA. 66:14.
PESE: 65, 26
1, 2. O ā manatu o nisi e faatatau i le Atua?
UA MANATU le toʻatele e itiiti se sootaga o mea e latou te faia ma mea o loo faia e le Atua. Ua talitonu nisi e lē o naunau tele mai le Atua i mea o loo tutupu i tagata. Ina ua uma ona faaleagaina e le afā malosi o Haiyan le ogatotonu o Filipaina iā Novema i le 2013, na faapea mai le pulenuu o se tasi o aai telē: “E lē o manatu mai le Atua.”
2 Ua gaoioi nisi tagata e pei e lē o silafia e le Atua mea o loo latou faia. (Isa. 26:10, 11; 3 Ioa. 11) Ua pei i latou o ē na faamatalaina e le aposetolo o Paulo e faapea: ʻE latou te leʻi mananaʻo e iloa lelei le Atua. Ua tutumu i latou i le amiolētonu uma lava, o le amioleaga, o le manaʻo tele, o le faalēmataʻu.’—Roma 1:28, 29.
3. (a) O ā fesili e tatau ona tatou fesili ifo ai? (e) O le ā e faasino i ai le “aao” o le Atua e pei ona taʻua i le Tusi Paia?
3 Ae faapefea i tatou? Ua tatou iloa e silafia e Ieova mea uma e tatou te faia. Peitaʻi, po ua tatou iloa le naunau mai o Ieova ma le lagolagosua a lona aao i o tatou olaga? Pe e tatou te lē o iai faatasi ea ma ē ua “iloa atu le Atua” e pei ona taʻua e Iesu? (Mata. 5:8) Ina ia iloa po o le ā le uiga o lenā manatu, seʻi o tatou iloiloina faaaʻoaʻoga a le Tusi Paia o i latou na vāai i le aao o le Atua, ma i latou na mumusu e faia faapea. O le a tatou aʻoaʻoina foʻi le auala e manino ai la tatou vaai i le aao o Ieova i o tatou olaga, e ala i le faatuatua. A o tatou iloiloina nei manatu, ia manatua e masani ona taʻua i le Tusi Paia le “aao” o le Atua pe a faasino atu i lona mana lea e fesoasoani i ana auauna, ma faatoʻilaloina ai ona fili.—Faitau le Teuteronome 26:8.
E LEʻI VĀAI I LE AAO O LE ATUA
4. Aiseā na lē vāai ai fili o Isaraelu i le aao o le Atua?
4 I le amataga o le talafaasolopito o Isaraelu, na maua ai e tagata le avanoa e latou te vāai ma faalogo i le auala na fesoasoani ai le Atua iā Isaraelu. Na faavavega ona laveaʻia e Ieova ona tagata mai i Aikupito, ma faasolosolo ona faatoʻilalo tupu na faasagatau ane. (Iosua 9:3, 9, 10) E ui i mea na vāai ma faalogo i ai tupu o le itu i sisifo o Ioritana, ae na latou ʻfaapotopoto uma ma le lotogatasi e sii atu le taua iā Iosua ma Isaraelu.’ (Iosua 9:1, 2) Ina ua siitaua atu na tupu, na latou maua le avanoa e vāai ai i le aao o le Atua. O le taʻitaʻiga a Ieova na ʻtumau ai le lā ma le masina seʻia oo ina tauia e le nuu ona fili.’ (Iosua 10:13) Peitaʻi, na “tuu e Ieova loto [o latou fili] e faamaaa e ō mai ai e siitaua iā Isaraelu.” (Iosua 11:20) Na mumusu fili o Isaraelu e amanaʻia le mea moni, o loo tau le Atua mo Isaraelu, ma latou toʻilalo ai.
5. O le ā e leʻi amanaʻia e le tupu amioleaga o Aapo?
5 Mulimuli ane, na maua e le tupu amioleaga o Aapo le tele o avanoa e vaai ai i le aao o le Atua. Na taʻu atu e Elia iā te ia: ʻO le a leai se sau po o se timu, seʻi vaganā lava ua ou fai atu ai!’ (1 Tu. 17:1) Sa lagolagoina e Ieova upu a Elia, ae na musu Aapo e talia lenā mea. Na vaaia e Aapo le afi ua paʻū mai i le lagi, ina ua talosaga Elia ina ia faamū lana taulaga. Na faailoa atu e Elia o le a faamuta e Ieova le lāmala, na ia faapea atu iā Aapo: “Ia e alu ifo, ina neʻi taofia oe i timuga tetele!” (1 Tu. 18:22-45) Na vaai Aapo i nei mea uma na tutupu ae e na te leʻi amanaʻiaina le faaaliga o le mana o le Atua. Ua tatou aʻoaʻoina mai i lenei faaaʻoaʻoga ma faaaʻoaʻoga ua mavae ni lesona tāua, e tatau ona tatou amanaʻia le taimi e gaoioi ai le aao o Ieova.
NA LATOU VĀAI I LE AAO O IEOVA
6, 7. O le ā na iloa lelei e nisi i taimi o Iosua?
6 E ese mai i na tupu amioleaga, na iai nisi sa latou iloa le aao o le Atua, e ui lava sa tutusa o latou tulaga ma i latou na taʻua muamua. O se faaaʻoaʻoga, i le lē pei o isi nuu na siitaua atu iā Isaraelu i taimi o Iosua, na saʻilia e tagata Kipeona le filemu ma Isaraelu. Aiseā? Ua latou faapea mai: ʻUa ō mai au auauna, ona o le suafa o Ieova lou Atua, auā ua matou faalogo i lona taʻutaʻua ma mea uma na ia faia.’ (Iosua 9:3, 9, 10) Na latou iloa lelei sa lagolagoina e le Atua moni Isaraelu.
7 Na vaaia foʻi e Raava le aao o le Atua i mea na tutupu i ona aso. Ina ua ia iloa le auala na faasaoina ai e Ieova ona tagata, na ia faapea atu i sipai Isaraelu e toʻalua: “Ua ou iloa e foaʻi atu lava e Ieova iā te outou le laueleele lenei.” E ui lava sa lamatia ai lona ola, ae sa ia faatuatua e mafai e Ieova ona laveaʻia o ia ma lona aiga.—Iosua 2:9-13; 4:23, 24.
8. Na faapefea ona iloa e nisi tagata Isaraelu le aao o le Atua?
8 I le lē pei o le tupu amioleaga o Aapo, sa iloa e nisi tagata Isaraelu le aao o le Atua ina ua latou molimauina le tali a Ieova i le talosaga a Elia. Ina ua latou vāai i le afi mai iā Ieova ua faamūina ai le taulaga, ona latou alalaga lea: “O Ieova o le Atua moni!” (1 Tu. 18:39) Na matuā manino iā i latou lenā tulaga.
9. E faapefea ona tatou iloa le aao o Ieova i aso nei?
9 Ua fesoasoani faaaʻoaʻoga lelei ma faaaʻoaʻoga leaga ia na tatou iloiloina, e malamalama ai i le uiga o le iloaina o le Atua ma le vaaia o lona aao i mea e tutupu. A o faatuputeleina lo tatou poto e faatatau iā Ieova, o le a tatou vaai i lona aao, ona ua tatou iloa lelei ona uiga ma ana gaoioiga, e ala i “mata o [o tatou] loto.” (Efe. 1:18) E mautinoa e tatou te mananaʻo e pei o i latou i aso ua mavae ma aso nei, o ē ua iloa lelei le lagolagoina e Ieova o ona tagata. Pe e iai ni faamaoniga o le fesoasoani mai o le Atua i tagata i aso nei?
FAAMAONIGA O LE AAO O LE ATUA I ASO NEI
10. O le ā se faamaoniga e iloa ai le fesoasoani a Ieova i tagata i aso nei? (Tagaʻi i le ata i luga aʻe o le matua.)
10 Ua tele māfuaaga e tatou te talitonu ai o loo fesoasoani mai Ieova i tagata. Ua tatou faalogo pea i le auala na tali ai e Ieova tatalo a nisi mo se fesoasoani faaleagaga. (Sala. 53:2) A o talaʻi Allan mai lea fale i lea fale i se motu laʻitiiti i Filipaina, na tau ai i se fafine na tagi ina ua la feiloaʻi. Na faapea mai Allan: “I le taeao lenā, na tatalo ai le fafine iā Ieova ina ia maua o ia e ana Molimau. Sa ia suʻesuʻe ma Molimau a o talavou, peitaʻi na lē toe maua sa latou fesootaʻiga, ina ua faaipoipo ma siitia atu i lenā motu. Na vave ona tali mai le Atua i lana tatalo ma na matuā uunaʻia ai o ia e faia se gaoioiga.” E leʻi atoa se tausaga ae tuuina atu lona ola iā Ieova.
11, 12. (a) O ā auala e fesoasoani ai Ieova i ana auauna? (e) Faamatala se mea na tupu i se tasi na mauaina le fesoasoani a le Atua.
11 E toʻatele auauna a le Atua ua latou iloa faamaoniga o lana fesoasoani ina ua saʻoloto mai i masaniga leaga e pei o le ulaula, tagofia o fualaau faasāina po o le matamata i ata matagā taufeusuaʻiga. Ua faapea mai nisi, sa faia pea a latou lava taumafaiga ae e leʻi taulau. Peitaʻi ina ua latou liliu atu iā Ieova mo se fesoasoani, na ia foaʻiina mai “le mana lea e sili atu i le malosi o tagata” ma manumalo ai i o latou vaivaiga.—2 Kori. 4:7; Sala. 37:23, 24.
12 Ua fesoasoani Ieova i le toʻatele o ana auauna e faafetaiaʻia luʻi o le olaga. O se faaaʻoaʻoga, na feagai Amy ma faigatā ina ua tofia e fesoasoani i le fausiaina o se Maota mo Sauniga, ma se fale misionare i se tamaʻi motu i le Pasefika. Ua ia faapea mai: “Na matou nonofo i se faletalimālō laʻitiiti, ma e matou te savavali i aso uma i auala palapalā e galulue i faugāfale.” Sa tatau foʻi ona faamasani o ia i aganuu a le atunuu. E masani ona leai se eletise po o ni vai. Ua toe faapea mai o ia: “O le mea e sili ai ona leaga, ona na soona lafo aʻu faamatalaga i se tuafafine e matou te faigaluega faatasi. Na ou alu i le fale ma oʻu faalogona mafatia. Na ou tatalo atu iā Ieova mo se fesoasoani i loʻu potu pogisa i le faletalimālō.” Ina ua toe ola le eletise, na faitau e Amy Le Olomatamata o loo iai se mataupu e faatatau i le faauuga a Kiliata, o loo talanoaina ai luʻi o loo ia fesagaʻia: o se aganuu fou, misia aiga ma uō, o tagata fou e faamasani i ai. Ua ia faapea mai: “Na ou lagona e pei lava o loo fetalai tuusaʻo mai Ieova iā te aʻu i lenā pō. Na uunaʻia ai aʻu e faaauau i loʻu faaeaga.”—Sala. 44:25, 26; Isa. 41:10, 13.
13. O ā faamaoniga e tatou te iloa ai o loo lagolagoina e Ieova ona tagata e ʻtutū atu mo le tala lelei ma faamautū ai faaletulafono’?
13 Ua taulau manuia Molimau a Ieova e ʻtutū atu mo le tala lelei ma faamautū ai faaletulafono,’ o se isi faamaoniga lenā o le aao malosi o Ieova. (Fili. 1:7) Ua taumafai nisi faigāmalo e taofia le galuega a tagata o le Atua. Talu mai le tausaga e 2000, pe tusa ma le 268 faamasinoga na manumalo ai Molimau a Ieova i faamasinoga maualuluga, lea e aofia ai manumalo e 24 i le Faamasinoga o Aiā Tatau i Europa. E manino mai ai e leai se tasi na te mafai ona taofia le aao o le Atua.—Isa. 54:17; Faitau le Isaia 59:1.
14. Ua faapefea ona tatou iloa le aao o le Atua i le talaʻiga ma lo tatou autasi?
14 E na o le fesoasoani a le Atua e taulau manuia ai le talaʻiga o le tala lelei i le lalolagi atoa. (Mata. 24:14; Galu. 1:8) E lē gata i lea, o le autasi o tagata o Ieova o se ʻauuso faavaomalo i aso nei, o se mea e lē mafai e le lalolagi ona faataʻitaʻi i ai. O le māfuaaga lea ua faapea mai ai tagata o le lalolagi: “E moni, ua iā te outou le Atua.” (1 Kori. 14:25) Ua tele faamaoniga ua tatou iloa ai le faaaliga o le aao o le Atua i ona tagata. (Faitau le Isaia 66:14.) Ae faapefea oe? Po o e iloa lelei le aao o Ieova i lou olaga?
PO O E VAAIA LE AAO O IEOVA I LOU OLAGA?
15. Faamatala le māfuaaga e tatou te ono lē iloa lelei ai le aao o Ieova i o tatou olaga i nisi taimi.
15 O ā nisi māfuaaga e tatou te ono lē iloa lelei ai le aao o Ieova i o tatou olaga? O luʻi o le olaga e mafai ona faapopoleina ai i tatou. Pe a oo mai na luʻi, atonu e faigatā ona tatou taulaʻi atu pea i auala na fesoasoani ai Ieova iā i tatou. Ina ua faamataʻu e le masiofo o Iesepela le perofeta o Elia, na vave ona galo iā Elia le auala na fesoasoani ai Ieova iā te ia. Ua faapea mai le Tusi Paia: “Ua talosaga atu [Elia] ina ia oti.” (1 Tu. 19:1-4) O le ā le vaifofō o le faafitauli o Elia? Na manaʻomia ona ia vaai atu iā Ieova mo faalaeiauga.—1 Tu. 19:14-18.
16. O le ā e mafai ona tatou faia ina ia vaai atu ai i le Atua e pei o Iopu?
16 Na taulaʻi atu Iopu i ona lava popolega, ma lē taulau ai ona ia vaai i mea i le auala e silasila i ai le Atua. (Iopu 42:3-6) E tatou te manaʻomia foʻi ni taumafaiga atili ina ia vaai atu i le Atua e pei ona sa faia e Iopu. E faapefea ona tatou faia lenā mea? E tatau ona tatou mafaufau loloto i faamatalaga a le Tusi Paia e faatatau i mea o loo tutupu i o tatou olaga. Pe a tatou mananaʻo e iloa le auala o loo fesoasoani mai ai Ieova iā i tatou, o le a moni ai o ia iā i tatou. O le a tatou faapea atu ai e pei o Iopu: “Ua faalogo oʻu taliga e uiga iā te oe, a o lenei ua vaai atu oʻu mata iā te oe.”
17, 18. (a) O ā auala tatou te iloa ai le fesoasoani a Ieova iā i tatou? (e) Faamatala se mea na tupu e iloa ai le auala o loo fesoasoani mai ai le Atua iā i tatou i aso nei.
17 E faapefea ona tatou iloa le aao o Ieova? O nisi nei o faaaʻoaʻoga: Atonu e te lagona o le taʻitaʻiga a le Atua na e maua ai le upu moni. Atonu na e auai i se sauniga faa-Kerisiano, ma e faalogo i se mataupu ona e faapea ifo lea: “O le manatu tonu lava lea na ou manaʻomia.” Pe atonu ua e tofo i le tali o sau tatalo na fai. Atonu na e filifili e faalautele atu lau faiva, ae ua e maofa i le auala ua fesoasoani ai Ieova iā te oe e faataunuu lenā filifiliga. Atonu na e tuua lau galuega ona o ni māfuaaga faaleagaga, ma e iloa ai le moni o le folafolaga a le Atua: “Ou te lē tuulafoaʻia lava oe.” (Epe. 13:5) E mafai ona tatou iloa le tele o auala o loo fesoasoani mai ai Ieova, pe a tatou mataala faaleagaga.
18 Ua faamatala mai e Sara mai i Kenya e faapea: “Na ou tatalo e faatatau i se tagata suʻesuʻe na ou manatu e na te lē o talisapaia lana suʻesuʻega faale-Tusi Paia. Na ou tatalo iā Ieova pe ua tatau ona faamuta le suʻesuʻega. O le taimi lava na amene ai laʻu tatalo, ae tatagi loa ma laʻu telefoni. Na vili mai le tagata suʻesuʻe e fia auai i le sauniga! Na matuā faateʻia ai aʻu!” O le mataala faaleagaga e mafai ai ona e iloa auala ua fesoasoani ai le Atua i lou olaga. Ua faapea mai Rhonna, o se tuafafine e nofo i Asia: “Ia tatou taumafai malolosi e iloa faamaoniga o le taʻitaʻiga a Ieova. Pe a tatou vaaia na faamaoniga e tatou te maofa ai i lona naunau mai iā i tatou!”
19. O le ā e manaʻomia ina ia tatou iai faatasi ma ē e iloa le Atua?
19 Na fetalai Iesu: “E fiafia o ē e lotomamā, auā e latou te iloa atu le Atua.” (Mata. 5:8) E faapefea ona avea i tatou ma ē “lotomamā”? E tatau ona mamā o tatou mafaufauga ma ʻalofia amioga sesē. (Faitau le 2 Korinito 4:2.) A o tatou atiaʻe le malosi faaleagaga ma faia amioga saʻo, o le a tatou iai faatasi ma i latou o ē e mafai ona iloa atu le Atua. E mafai ona fesoasoani le faatuatua ia i tatou e iloa lelei ai le aao o Ieova i o tatou olaga. O le a iloiloina lenā manatu i le mataupu o sosoo mai.

robotstxt: allowed

filter: keep


text:
SUIA E LE TUSI PAIA OLAGA
Sa Avea Aʻu o Sē Loto Ita ma Sauā
TAUSAGA FANAU: 1974
ATUNUU: MEKISIKŌ
TALAAGA: O SE TALAVOU E SAUĀ MA FAAMISA I NOFOAGA FAITELE
OLAGA SA IAI:
Na ou fanau i Ciudad Mante, o se vaipanoa matagofie i le setete o Tamaulipas i Mekisikō. O le tulaga masani, o tagata e nonofo i lenei aai e limafoaʻi ma agalelei. Ae e faanoanoa, ona o le tele o vaega o tagata solitulafono, ua lē toe saogalemu ai lea vaipanoa.
O aʻu e lona lua i se fanauga e toʻafā tama. Na ave aʻu e oʻu mātua i le lotu Katoliko ma ou papatiso ai, ma mulimuli ane oʻu iai i le ʻaufaipese a le ʻaulotu. Na ou taumafai e faafiafia le Atua, ona na ou fefe ina neʻi faamasinoina aʻu ma susunu i le afi i seoli.
O le lima o oʻu tausaga na tuua ai i matou e lo matou tamā. Na ou matuā mafatia ai ma lagona ai le lē toe iai o se aogā. Ou te leʻi malamalama pe aiseā na ia tuua ai i matou, ae na matou alolofa tele iā te ia. O lea, na faigaluega ovataimi ai loʻu tinā ina ia tausia i matou e toʻafā.
Na ou faaaogāina lenā avanoa ma ou lē alu ai i le aʻoga ae faifaimea faatasi ma tamaiti matutua. Na latou aʻoaʻo aʻu e palauvale, ulaula, gaoi, ma fusu. Talu ai na iai oʻu uiga fia pule i isi, o lea na aʻo ai laʻu fusu, pii, ma le karate, faapea foʻi le faaaogāina o auupega. Na avea aʻu o se talavou sauā. Na ou aafia foʻi i taugāfana, ma e tele taimi na lavatoto ai loʻu tino ma tuua ai aʻu i le auala faapea ua ou oti. Pagā le mafatia o loʻu tinā ina ua ia maua aʻu ma ave faanatinati i le falemaʻi!
Ina ua 16 oʻu tausaga, na asiasi mai ai laʻu uō e igoa iā Jorge i lo matou fale. Na ia faamatala mai iā i matou o ia o se Molimau a Ieova, ma e manaʻo e faailoa mai se feʻau tāua mai i le Tusi Paia. Na amata ona ia faamatala mai ona talitonuga, e ala i le faaaogā o le Tusi Paia. Ou te leʻi faitau lava i le Tusi Paia, ma na ou matuā olioli e aʻoaʻo e faatatau i le suafa o le Atua ma ana fuafuaga. Na faapea mai Jorge e mafai ona matou suʻesuʻeina faatasi le Tusi Paia, ma na matou taliaina fiafia.
SUIA E LE TUSI PAIA OLAGA:
Na ou matuā lagona le fiafia ina ua ou iloa le upu moni e faatatau i seoli, e lē o se aʻoaʻoga a le Tusi Paia. (Salamo 146:4; Failauga 9:5) Ina ua ou iloa lenā mea, na ou lē toe lagona ai le fefe i le Atua. Nai lo o lea, na amata ai ona ou vaai iā te ia o se Tamā alofa, o lē e finagalo e faia le mea e sili mo lana fanau.
A o agaʻigaʻi i luma laʻu suʻesuʻega faale-Tusi Paia, na ou iloa ai e manaʻomia ona suia oʻu uiga. Na tatau ona ou atiaʻe le lotomaulalo ma taumafai e taofia uiga sauā. Na fesoasoani iā te aʻu le fautuaga o loo i le 1 Korinito 15:33, o loo faapea mai o uō leaga e “faaleagaina ai mea lelei.” Na ou iloa ai e manaʻomia ona suia nisi oʻu uiga, ma ʻalofia le faifaimea faatasi ma tagata e iai aafiaga leaga iā te aʻu. Na ou lē toe alu i aʻu uō muamua, ae faauō atu i sui o le faapotopotoga moni Kerisiano, o ē e foʻia o latou faafitauli e ala i le faatatauina o mataupu silisili o le Tusi Paia, ae lē o le fusu po o se isi ituaiga o faiga sauā.
O le isi mau na telē le aafiaga iā te aʻu o le Roma 12:17-19. O loo faapea mai: “Aua le taui atu le leaga i le leaga i se tasi. . . . Afai e mafai iā te outou, ia nonofo filemu ma tagata uma. . . . Aua tou te tauimasui, ae ia tuu atu i le toʻasā; auā ua tusia: ʻO aʻu e faia le tauimasui; ou te taui atu lava, ua fetalai mai ai Ieova.’” Na ou talitonu ai o le a taulima e Ieova le lē faamasinotonu i lana auala i lana taimi talafeagai. Na faasolosolo mālie ona suia loʻu olaga sauā.
E lē galo se mea na tupu i se tasi o afiafi a o oʻu toe foʻi i lo matou aiga. Na osofaʻia aʻu e ni talavou mai i se kegi leaga sa masani ona matou vevesi, ma na tuʻi mai aʻu i tua e lē na taʻitaʻia le vaega, ma ʻeʻē mai, “Se fusu!” Na ou tatalo puupuu iā Ieova i lenā taimi e fesoasoani mai ina ia ou onosaʻia faiga sauā. E ui na ou lagona le fia tauimasui atu, ae na mafai lava ona ou alu ese. I le aso na sosoo ai, na ma fetaui ai ma le taʻitaʻi o le kegi. Na amata ona oso aʻe loʻu ita ma manaʻo e tauimasui atu, ae na ou talosaga lē leoa iā Ieova e fesoasoani mai e pulea loʻu ita. Na faateʻia aʻu ina ua faalatalata mai le talavou ma faapea mai: “Faamagalo mai aʻu i le mea na tupu anapō, o le mea moni ua ou fia pei lava o oe, ua ou manaʻo e suʻesuʻe le Tusi Paia.” Na ou matuā fiafia ona na mafai ona ou pulea loʻu ita. Ou te faafetai ona o le mea na tupu, na amata ai loa ona ia suʻesuʻeina le Tusi Paia.
E faanoanoa ona e leʻi faaauau ona suʻesuʻeina e lo matou aiga le Tusi Paia i lenā taimi. Peitaʻi, na ou maumauaʻi e faaauau laʻu suʻesuʻega, ma lē faatagaina so o se tasi po o so o se mea e taofia ai. Na ou iloa o le faifaimea faatasi e lē aunoa ma tagata o le Atua, e mafai ona faaleleia ai oʻu faalogona tigā, ma maua ai le ituaiga aiga o loo oʻu manaʻomia. Na faaauau ona ou agaʻigaʻi i luma, ma i le 1991 na ou papatiso ai ma avea o se Molimau a Ieova.
AOGĀ IĀ TE AʻU:
Sa avea aʻu o sē loto ita, fia pule i isi ma sauā. Ae na suia atoatoa e le Afioga a le Atua loʻu olaga. O lea, ua ou faailoa atu le feʻau o le filemu mai le Tusi Paia i so o se tasi lava e fia faalogo mai. Ua 23 nei tausaga talu ona ou maua le faaeaga o le galue o se tagata talaʻi faataimi atoa.
E iai se taimi na ou galue ai o sē tauofo i le ofisa o le lālā o Molimau a Ieova i Mekisikō. O i inā na ma fetaui ai ma Claudia, o se tuafafine Kerisiano talavou e tiotio, ma na ma faaipoipo i le 1999. Ou te lotofaafetai iā Ieova ona o le faamanuiaina o aʻu i lenei paaga faamaoni!
Na ma galulue faatasi i se faapotopotoga e faaaogā ai le Gagana Fai Taga Faa-Mekisikō, e fesoasoani e aʻoaʻoina ē logonoa e faatatau iā Ieova. Mulimuli ane, na valaaulia i maʻua e siitia atu i Belize e aʻoaʻo atu le Tusi Paia i tagata o lenā atunuu. E ui lava ua sili atu ona faafaigofie o ma olaga i inei, ae o loo maua mea uma e ma te manaʻomia ina ia fiafia ai. E leai se mea e mafai ona faatusa i ai le olaga ua ma iai nei.
Na toe faaauau le suʻesuʻega faale-Tusi Paia a loʻu tinā ma papatiso ai. Ua avea nei loʻu uso matua ma lana avā ma le la fanau o ni Molimau a Ieova. Ua auauna foʻi iā Ieova nisi o aʻu uō sa iai muamua, lea na ou faailoa i ai le feʻau o le Malo.
E faanoanoa, talu ai na maliliu nisi o loʻu aiga ona e leʻi suia o latou uiga sauā. Pe ana faaauau ona ou faaalia ia uiga, atonu o loʻu iʻuga foʻi lenā. Ou te lotofaafetai iā Ieova ona o lona tosina mai o aʻu iā te ia ma ona tagata tapuaʻi, o ē na onosaʻi ma agalelei i le aʻoaʻoina o aʻu e faatatau mataupu silisili o le Tusi Paia i loʻu olaga.


text:
Lesona 13
O le ā o le a Tupu i Lotu?
1. Pe e lelei lotu uma?
O loo iai i lotu le toʻatele o tagata faamaoni. O se tala lelei le iloa e silafia mai e le Atua i latou na, ma e manatu mamafa mai i ai. Peitaʻi e faanoanoa lava, ona ua faaaogā e nisi o tagata ia lotu mo ni fuafuaga lē lelei. (2 Korinito 4:3, 4; 11:13-15) E tusa ai ma tala fou, ua faaauiluma e nisi o lotu faiga faatupu faalavelave, fasiotia o tagata, o taua, ma le sauāina ma le faileagaina o tamaiti i feusuaʻiga matagā. O lenei mea ua matuā faanoanoa ai lava tagata faamaoni o le Atua!
O le lotu moni e latou te viiaina le Atua, ae o lotu sesē e latou te faia mea e lē fiafia ai lona finagalo. E aʻoaʻoina e lotu sesē manatu e lē o taʻua i le Tusi Paia, e aofia ai aʻoaʻoga sesē e uiga i le Atua ma i latou ua maliliu. Ae e finagalo Ieova ina ia iloa e tagata upu moni e uiga iā te ia.
2. O le ā o le a tupu i lotu?
O le mea e fiafia ai, ona e lē faasesēina le Atua i lotu o loo faapea mai e alolofa iā te ia, ae o le mea moni e fiafia i latou i le lalolagi a Satani. (Iakopo 4:4) O loo taʻua i le Afioga a le Atua lotu sesē uma o “Papelonia le Aai Tele.” O Papelonia o le aai anamua na amata mai ai tapuaʻiga sesē ina ua mavae le Lolo i aso o Noa. E lē o toe umi ona aumaia loa lea e le Atua le faaumatiaga i lotu o loo faasesēina ma faapologaina tagata.
E iai foʻi se isi tala lelei. E lē o faagaloina e Ieova tagata faamaoni uma o loo iai i lotu sesē i le lalolagi atoa. Ua ia autasia i latou nei e ala i le aʻoaʻoina i le upu moni.
3. O le ā e tatau ona faia e tagata faamaoni?
E alofa Ieova i tagata e fiafia e fai le mea saʻo ma lelei. Ua apoapoaʻi atu o ia iā i latou ina ia ō ese mai i lotu sesē. O tagata e alolofa i le Atua e lotomalilie e faia suiga i o latou olaga, ina ia faafiafia ai o Ia.
I le uluaʻi senituri, na tali mai ma le olioli tagata ina ua faalogo i le tala lelei na talaʻia atu e aposetolo. Na latou aʻoaʻoina se olaga fou mai iā Ieova, o se olaga fiafia e iai se fuafuaga ma se faamoemoe. O i latou o se faaaʻoaʻoga lelei mo i tatou i aso nei, ona na latou talia le tala lelei e ala i le faamuamua o Ieova i o latou olaga.
E talileleia e Ieova i lona aiga, tagata tapuaʻi o ē ua liliu ese mai i lotu sesē. Pe a e talia lana valaaulia māfana, o le a e maua la se faauōga ma ia, o se aiga fou e alolofa o ē e tapuaʻi iā Ieova, faapea ma le ola e faavavau.
4. O le a faapefea ona aumaia e le Atua le olioli i le lalolagi atoa?
O le faamasinoga o lotu sesē lea o loo loma nei, o se tala lelei. O le a aumaia ai se mapusaga mo tagata uma o loo mafatia i le lalolagi. O le a lē toe faasesēina pe e feʻainaʻi tagata ona o lotu sesē. O le a autasia tagata uma lava i le tapuaʻiga i le Atua moni e toʻatasi.
Faitau Atili
Le Tapuaʻiga e Talia e le Atua
Seʻi iloilo vala e ono e iloa ai i latou o loo auai i le tapuaʻiga moni.
Ia E Lagolagoina le Tapuaʻiga Moni
O ā luʻi e te ono fesagaʻia pe a amata ona e faailoa atu i isi ou talitonuga ? E mafai faapefea ona e faailoa atu i isi ou talitonuga e aunoa ma le faaita ai o i latou?


text:
Tala o Faamasinoga
ARTHUR ‘AFA’ BLAKE
E 20 masina ua faasala ai e le Faamasinoga Maualuga le alii o Arthur ‘Afa’ Blake i le toese i Tafuna, ina ua tausala o ia i le moliaga o le faaoolima i le tulaga lua, ona o se faalavelave na ia taumafai ai e faaoo ni manu’a i se isi alii, i se agaese.
Ao lei tuuina atu le faasalaga a le faamasinoga ia Blake, na faatoese le ua molia i le faamasinoga e tusa ai o le solitulafono sa ia faia, ma ia talosagaina ai se isi avanoa mo ia. Sa finau foi loia ina ia faanofovaavaaia le ua molia, ma ia poloaina ni polokalame e faatasi i ai ina ia mafai ai ona fesoasoani i le faafitauli o le mafaufau o loo aafia ai o ia.
Na talia e le faamasinoga faafinauga a loia ma ua faanofovaavaaia ai Blake mo le lima tausaga i lalo o poloaiga a le faamasinoga e ao ona ia usitai i ai, e aofia ai le faasa ona ia toe faafesootaia le alii na aafia i lenei mataupu, ma ia le toe solia se tulafono.
O le masina o Setema lea ua faamoemoe e atoa i ai masina e 20 talu ona loka Blake i le falepuipui, ma ua manatu foi le faamasinoga, o le a faaauau pea ona taofia o ia seia oo atu ia Setema, ina ia oo atu i ai ua maea isi togafitiga o lo o fuafua e faia mo ia.
Ua poloaina foi e le faamasinoga Blake e aua nei ona toe tagofia le ava malosi poo fualaau faasaina, ona o le isi lea mafuaaga na ala ai ona aafia o ia i le mataupu lea o loo loka ai se alii leoleo, ina ua faaoolima ia te ia.
Ua fautuaina foi o ia ina ia auai i ni aoaoga e fesoasoani ai i le ita, ma ia auai foi i polokalame o loo faagasolo e ofisa o le malo e fesoasoani ai i lona mafaufau.
FAAMANU AOKUSO
O le Aso Faraile nei lea ua faamoemoe le malo e fofogaina ai i luma o le Faamasinoga Maualuga sa latou maliliega, ua maea ona sainia ma le alii fusu mai Samoa, lea o lo o loka i le toese i Tafuna, ona o tuuaiga i lona faiaiga i se teineititi talavou.
O le alii o Faamanu Aokuso o lo o taofia ina ua le mafai ona ia totogia le $100,000 sa faatulaga e le faamasinoga e tatala ai o ia i tua.
O lo o tuuaia o ia i lona tagofia o itutinosa o se teineititi e 15 tausaga le matua, faapea ai ma lona faiaiga i le teineititi.
O tuuaiga faasaga ia Faamanu na afua mai i le masina o Oketope o le tausaga na tea nei, ina ua maea le taamilosaga o fusuaga a le Mosooi na malaga mai ai Aokuso e fai ma sui a Samoa i lana aufusu.
FAATUPULAIA TALEPE FALE MA LE GAOI
Na taua e le loia a le malo o Blake Hanley le faatupulaia o le solitulafono o le talepe fale ma le gaoi i le taimi nei, ma ua tuuina atu foi sana talosaga i le Ofisa o Leoleo ina ia faagasolo sa latou suesuega i le mataupu na osofaia ma talepe ai e ni tagata ni fale se tolu i Tafuna i le lua vaiaso talu ai.
Na taua e le alii loia e faapea, e tolu fale na osofaia ma talepe e le au gaoi i le lua vaiaso talu ai, ma latou gaoia ai ni mea aoga e pei o telefoni ma laptop.
O le atugaluga o le alii loia i le faatupulaia o faafitauli nei, ona o lo o masalomia le aafia ai o fanau e laiti i lalo o le tulafono.


text:
ATA MAI I ASO UA MAVAE
Ignaz Semmelweis
O IGNAZ SEMMELWEIS atonu e lē o se isi e lauiloa, peitaʻi e toʻatele aiga i aso nei ua maua aogā mai i ana suʻesuʻega. Na fanau i Buda lea ua iloa i aso nei o Budapest i Hungary, ma na maua lona tikeri faafomaʻi i le Iunivesite o Vienna i le 1844. Ina ua galue o sē e fesoasoani i se polofesa i le falemaʻi i Vienna i le fale failele i le 1846, na ia fesagaʻi ai se tulaga e sili ona leaga. E silia ma le 13 pasene o fafine na fananau, na maliliu i se faamaʻi e taʻua o le fiva failele (childbed fever).
E tele suʻesuʻega eseese na faia i le pogai o lea faamaʻi, peitaʻi e leai se tasi na mauaina le vaifofō. E leʻi taulau manuia taumafaiga uma e faaitiitia ai le maliliu o fafine. Na lē mafai ona teʻa ese mai i le mafaufau o Ignaz le toʻatele o fafine failele na matuā tigāina seʻia oo lava ina maliliu, o lea na ia maumauaʻi ai e saʻili le pogai o le faamaʻi ma le auala e foʻia ai.
E lua fale failele i le falemaʻi na galue ai Ignaz, peitaʻi e toʻatele atu fafine na maliliu i le fale failele muamua nai lo o le fale failele lona lua. E pau le eseesega ona o le fale failele muamua e galulue ai tamaiti o loo aʻoʻoga faafomaʻi, a o le fale failele lona lua e galulue ai i latou e gafa ma le faafanauina o fafine. Aiseā ua eseese ai fuainumera o fafine maliliu? Ina ia tali lenā fesili na auʻiliʻili ai e Ignaz vala atonu o le pogai o le faamaʻi, peitaʻi e māeʻa ane e leʻi maua lava le pogai.
O le amataga o le 1847 na maua ai e Ignaz se fesoasoani tāua. O lana uō e la te faigaluega faatasi o Jakob Kolletschka, na maliu ona ua oona lona toto mai i se manuʻa a o faia se taotoga o se tagata oti. A o ia faitauina le lipoti na faia i le tino maliu o lana uō o Jakob, na ia iloa ai nisi vala e tutusa ai ma fafine e maua i le fiva failele. O lea, na manatu ai Ignaz atonu o mea ia e na te taʻua o mea “oona” mai i tino o tagata oti, o mea ia o loo aafia ai fafine maʻitaga, ma faapogaia ai le fiva failele. O fomaʻi ma tamaiti aʻoga faafomaʻi, o ē e tele ina faia taotoga o tino maliu a o leʻi ō atu i le fale failele, o loo latou feaveaʻia le faamaʻi e aunoa ma le iloaina i fafine maʻitaga i le taimi e siaki ai, po o le taimi e faafanau ai. E toʻaitiiti e maliliu i le fale failele lona lua, ona o ē e aʻoʻoga i le faafanauina o fafine e latou te lē faia ni taotoga i tino maliu.
Na vave ona faatulaga e Ignaz se tulafono maʻoti o le fufuluina o lima lea e aofia ai le faaaogāina o se ituaiga o vailaau, a o leʻi siakiina fafine maʻitaga. E maoaʻe le iʻuga o lea faiga, auā na paʻū maulalo ai le aofaʻi o fafine maliliu mai i le 18.27 pasene iā Aperila, i le 0.19 pasene i le faaiʻuga o le tausaga.
“O le pogai o aʻu suʻesuʻega, ina ia aveesea ai le tulaga mafatia i fale failele, ina ia ola le avā mo lana tane ma le tinā mo lana tama.”—Ignaz Semmelweis
E lē o tagata uma na fiafia i le taulau manuia o Ignaz. O suʻesuʻega a Ignaz na feteenaʻi ma suʻesuʻega na faia e lana pule, o lē na lē fiafia foʻi i le uiga maumauaʻi o Ignaz. Na iʻu ina lē toe faigaluega Ignaz i le falemaʻi i Vienna ae toe foʻi i Hungary. I inā na ia vaaia ai le matagaluega e siaki ai fafine maʻitaga i le falemaʻi o St. Rochus i Pest, ma na faaaogā ai lana metotia lea foʻi na faaitiitia ai i lalo ifo o le tasi pasene fafine e maliliu i le fiva failele.
O le 1861 na lomia ai e Ignaz ana suʻesuʻega i lana tusi The Cause, Concept, and Prophylaxis of Childbed Fever. Peitaʻi e leʻi aloaʻia le tāua o ana suʻesuʻega seʻia mavae le tele o tausaga. I lenā vaitaimi, e tele ola na maʻimau ae na semanū e faasaoina.
Mulimuli ane na amanaʻia Ignaz o se tasi o tamā o suʻesuʻega tau vailaau e tapē ai siama lea ua faaaogā i aso nei. O ana suʻesuʻega na fesoasoani e iloa ai, o mea ninii i le tino e lē mafai ona vaaia e ono faapogaia ai faamaʻi. E iai foʻi sana vaega i le talafaasolopito i le suʻesuʻeina o siama o faamaʻi, lea ua taʻua o “se sao e sili ona tāua i saʻiliʻiliga ma galuega faafomaʻi.” Peitaʻi ua leva ona faailoa mai i le tulafono a Mose i le 3,000 tausaga muamua atu lea na mulimuli ane faaaofia i le Tusi Paia, taʻiala manino e feagai ai ma tino maliu.


text:
TELEKOMUNIKACINIAI PROJEKTAI, UABPepa pisinisi tafailagi
TELEKOMUNIKACINIAI PROJEKTAI, UAB
Aiga wiring eletise, Alamanuia, gaosiga, Auaunaga fesootaiga, Auaunaga initoneti, Connectivity, initoneti +41
Lōmiga
I-V 8:30-17:30
TELEKOMUNIKACINIAI PROJEKTAI, UAB
Tusi faamaonia
Faafanua
Gaoioiga vaega
Aiga wiring eletise, Alamanuia, gaosiga, Auaunaga fesootaiga, Auaunaga initoneti, Connectivity, initoneti, Design galuega, E toe faaleleia komepiuta, Electricians, Eletise poloketi, Energetics, Faiga eletise, Faiga mataituina, Faiga saogalemu, Faiga security, Fausaga eletise, Fausiaina, esetete moni, Fesootaiga eletise, Fuālāʻau, Galuega eletise, Galuega faapipiiina eletise, Komepiuta, Komepiuta feaveai, Komepiuta, ua, Laau uila, Malosiaga ma punaoa faalenatura, Mamanu, Masini faaeletonika, Masini, meafaigaluega, Mea pueata mataituina, Meafaigaluega fesootaiga, Oloa faaeletoroni, Oloa tau fefaatauaiga, Products, Radio ma faaeletonika vaega, vaega, Saogalemu afi, Suʻesuʻega, Tausiga komepiuta, Tetee fua, Toe faaleleia faaeletonika, Ua auaunaga, Uaea, Vaega faaeletoroni, Vaega faaeletoroni, Vaega komepiuta, Vailaau, vailaau, Velo
Qr code
vCard
Website
Igoa nofoaga: Telekomunikaciniai projektai | VoIP PBX telefono sistemos ir aptarnavimas | IT Paslaugos | Siemens Aastra Platan Plantronics 2N


c: application/xml

text:
OFISA O LE KOMESINA SILI O MALO AUFAATASI MO AIA TATAU A TAGATA SOIFUA
O aia tatau a tagata soifua uma mo tagata uma
O LE FAAMANATUINA O LONA LIMASEFULU O TAUSAGA O LE
TAUTINOGA AOAO O AIA TATAU A TAGATA SOIFUA
1948 – 1998
TAUTINOGA AOAO O AIA TATAU A TAGATA SOIFUA
Na faavaeina ma fasilasila faasalalau e le Iugafono 217 A (III) a le Fono Aoao o Malo Aufaatasi i le aso 10 Tesema 1948.
Faatomuaga
Ona o le taliaina aloaia o le tofi mamalu faapea aia tatau tutusa e le mafai ona liliueseina a tagata soifua uma o le lalolagi o le faavae lea o le saolotoga, amiotonu ma le filemu o le lalolagi,
Ona o le le amanaiaina ma le manatu faatauvaa i aia tatau a tagata soifua o le mafuaaga lea o faiga saua ua faamanualia ai le loto fuatiaifo o tagata faapea le oo mai o se lalolagi e faapea e tatau ona ola fiafia ai tagata soifua ona ua maua le saolotoga e tautala ai, le saolotoga o talitonuga faapea le saolotoga mai le mata’u ma le mativa e pei ona ua uma ona folafolaina aloaia o le a avea ma faamoemoe autasi o tagata lautele,
Ona ua alagatatau, pe afai e le uunaia le tagata e faaui ese mai ma avea o se avanoa mulimuli, le tetee faasaga atu i le pule saua ma sauaga, ma e faapea o aia tatau a tagata soifua e tatau ona puipuia e taiala o le tulafono,
Ona ua alagatatau le uunaia o le atiina ae o sootaga fefaauoai i le va o malo uma o le lalolagi,
Ona o ituaiga tagata o lanu ma gagana eseese o atunuu o Malo Aufaatasi i totonu o le Faavae Tusitusia ua latou toe faamautuina mai lo latou faatuatuaga i aia tatau faavae tau tagata soifua, i totonu o tulaga aloaia ma le taua o le tagata soifua, faapea aia tatau tutusa o alii ma tamaitai i le manatu filiga e siitia le auiluma o le va feiloai ma tulaga siitia o le soifuaga i se saolotoga e sili atu,
Ona ua tautino mai e Malo o lo o avea ma sui auai o Malo Aufaatasi le ausia, i le galulue faatasi ma Malo Aufaatasi le siitia o le tulaga aoao e faatauaina ai le tausisia o aia tatau a tagata soifua ma o latou saolotoga tumau,
Ona ua silafia e tagata lautele e faapea o a latou aia tatau ma o latou saolotoga o ni mataupu taua tele mo le faataunuuina o lenei tautinoga i lona atoaga,
Ona o lenei la, e faapea,
O le Fono Aoao a Malo Aufaatasi,
Ua na faailoa aloaia mai, o lenei Tautinoga Aoao o Aia Tatau a Tagata Soifua ua avea o se tulaga lautele ua ausiaina mo tagata uma o atunuu uma o le lalolagi, i lona taunuuga e faapea o tagata taitoatasi uma ma itutino taitasi uma o vaega o tagata, e tausisia pea lenei Tautinoga i taimi uma i o latou manatu, e tatau ia i latou ona taumafai e aoao atu ma faatino aoaoga mo le siitia o tulaga faatauaina o ia aia tatau ma saolotoga atoa ma faiga auiluma i totonu o atunuu taitasi faapea le sootaga faava-o-malo, ina ia malupuipuia ai lo latou tulaga aoao ma le aloaia lelei faapea le usitaia, e le gata i ituaiga tagata o lanu ma gagana eseeese o Malo o lo o avea ma Sui Auai o Malo Aufaatasi ae faapea i ituaiga o tagata o lanu ma gagana eseese o lo o i lalo o la latou puleaga.
Mataupu 1
O tagata soifua uma ua saoloto lo latou fananau mai, ma e tutusa o latou tulaga aloaia faapea a latou aia tatau. Ua faaeeina atu i a latou le mafaufau lelei ma le loto fuatiaifo ma e tatau ona faatino le agaga faauso i le va o le tasi i le isi,
Mataupu 2
E agavaa tagata taitoatasi uma i aia tatau uma faapea saolotoga uma ua faatulagaina mai i totonu o lenei Tautinoga e aunoa ma le tuueseeseina o so o se itu, e pei o ituaiga tagata, lanu, alii pe tamaitai, gagana, tapuaiga, talitonuga faaupu fai o malo po o se isi talitonuga, tulaga tau tagatanuu, po o mafuaaga tau tupuaga, meatotino, tulaga na fanau mai ai po o se isi tulaga,
E le gata i lea, e leai se tuueseesega e tatau ona faia i luga o faavae faaupufai o malo, tulaga tau puleaga po o tulaga faava-o-malo o le atunuu po o atunuu i lalo o nisi puleaga o lo o aumau ai, pe tutoatasi, pe o se atunuu tausi, pe e le tutoatasi, po o i lalo o so o se isi tapulaa tau puleaga.
Mataupu 3
O tagata uma taitoatasi e i ai lana aia tatau e soifua ma ola ai, o lona saolotoga faapea lona malu puipuia.
Mataupu 4
E leai se tagata e tatau ona taofia faamalosi i se faiga taufaa-pologa po o le nofo pologa; o faiga faapologa ma le faatauina o tagata pologa e tatau ona faasaina i ona tulaga uma,
Mataupu 5
E leai se tagata e tatau ona faataugaina pe faia i ai ni faiga saua, faiga e le tusa ma tulaga faale-tagata soifua po o le faalumaina po o le faasalaina,
Mataupu 6
O tagata taitoatasi uma e i ai lana aia tatau e aloaia ai o ia i nofoaga uma e avea ai o ia o se tagata amanaiaina i luma o le tulafono,
Mataupu 7
E tutusa tagata uma i luma o le tulafono ma e agavaa e aunoa ma so o se faiga faailoga tagata i puipuiga tutusa o le tulafono. E agavaa uma tagata i puipuig tutusa e faasaga agai i so o se faiga faailoga tagata e solia ai lenei Tautinoga ma e faasaga agai i so o se faiga e faaoso ai ia faiga faailoga tagata.
Mataupu 8
O tagata taitoatasi uma e i ai lana aia tatau i se faiga lelei e foia ai e se faamasinoga i totonu o le atunuu ua i ai agavaa talafeagai, ni gaoioiga e solia ai ana aia tatau ua tuuina atu ia te ia e le faavae po o le tulafono.
Mataupu 9
E leai se tagata e tatau ona saisaitia faapagota i se faiga saua, taofia pe faaaunuua i se isi atunuu.
Mataupu 10
O tagata taitoatasi uma e agavaa i itu tutusa uma i se tulaga tatau e faafofogaina ai faalauaitele e se faamasinoga tutoatasi , ma le le faaituau, i le fuafuaina o ana aia tatau ma tiute tauave faapea so o se moliaga o soligatulafono e faasaga ia te ia.
Mataupu 11
O tagata taitoatasi uma ua molia i se soligatulafono e faasalaina ai e i ai lana aia tatau i le le tau agasala o ia seia vagana ua faamaonia ua solitulafono e tusa ai ma le tulafono i se faamasinoga faalauaitele ona e faapea o lo o ia te ia faamaoniga uma e talafeagai ma lona teena o lona moliaga.
E leai se tagata e tatau ona nofosala i so o se soligatulafono ua molia ai i luga o faamatalaga o so o se faatinoga sa faia po o se faatinoga e le i faia, e le o aofia i le soliga tulafono ua molia ai, i lalo o tulafono a lona atunuu po o tulafono faava-o-malo i le taimi na faatino ai. Pe e i ai foi se faasalaga e silia lona mamafa e tuuina atu ia te ia na i lo le faasalaga e faapea na faatatauina i le taimi na faatino ai lea soligatulafono.
Mataupu 12
E leai se tagata e tatau ona noatia i se faiga saua e faalavelavea ai lona nofo toatasi, lona aiga, nofoaga tumau po o se nofoaga tutusa, po o le osofaia o lona tulaga faaaloalogia e lauiloa ai o ia. O tagata taitoatasi uma e i ai lana aia tatau i le puipuiga o le tulafono e faasaga agai i ia faiga e faalavelave ai po o osofaiga.
Mataupu 13
O tagata taitoatasi uma e i ai lana aia tatau i le saolotoga e faimalaga solo ai ma aumau i totonu o tuaoi o Malo taitasi.
O tagata taitoatasi uma e i ai lana aia tatau e tuua ai so o se atunuu, e aofia ai lona atunuu moni, ma le toe taliu i lona lava atunuu.
Mataupu 14
O tagata taitoatasi uma e i ai lana aia tatau e saili atu ai i nisi atunuu mo lona malu puipuia mai sauaga faapea sona soifuaga fiafia.
O lenei aia tatau e le mafai ona faatinoina i tulaga o moliaga moni le tulai mai o ni soligatulafono e le o aafia i faiga faaupufai o malo po o gaoioiga e ese mai i faamoemoega ma talitonuga o Malo Aufaatasi.
Mataupu 15
O tagata taitoatasi uma e i ai lana aia tatau i se tofi tau tagatanuu.
E leai se tagata e tatau ona aveeseina lona tofi tau tagatanuu pe faafitia lona aia tatau e suia ai lona tofi tau tagatanuu e aunoa ma se faiga faale-tulafono.
Mataupu 16
E i ai le aia tatau o alii ma tamaitai ua atoa tausaga faatapulaaina e faaipoipo ai ma atiina ae aiga, e aunoa ma se faamutaina ona o ituaiga o tagata, tofi tau tagatanuu, po o tapuaiga. E agavaa i latou i aia tutusa i le faaipoipoga, olaga faaipoipo ma le faamutaina o se faaipoipoga.
O le a tatau ona faaipoipo le alii ma tamaitai i le na o le maliega saoloto a i laua ua faamoemoe i lea tulaga.
O le aiga o se vaega faale-natura masani ma mautu o le soifuaga o tagata soifua ma e agavaa i le puipuiga a tagata ma le Malo.
Mataupu 17
E i le tagata taitoatasi uma le aia tatau e umia ai e ia lava se meatotino ma e mafai foi ona umia soofaatasi ma nisi tagata.
E leai se tagata e tatau ona aveesea sana meatotino e aunoa ma se maliega.
Mataupu 18
O tagata taitoatasi uma e i ai lona aia tatau i le saolotoga o manatu, loto fuatiaifo ma tapuaiga; o lenei aia tatau e aofia ai le saolotoga e suia ai lana tapuaiga po o lona talitonuga, ma saolotoga, pe toatasi pe auai faatasi ma nisi, faapea i le tulaga faalauaitele po o le toatasi, e faamalamalama ma talai atu lana tapuaiga po o talitonuga i le aoao atu, faataitai, tapuai ma tausisia.
Mataupu 19
O tagata taitoatasi uma e i ai lana aia tatau i le saolotoga o le fefaaaliaiga o manatu ma taofi; o lenei saolotoga e aofia ai le saolotoga e taofia ai manatu e aunoa ma le aia i ai o se isi ma ia saili, taliaina ma tuuina ese atu faamatalaga ma mafaufauga e auala atu i so o se faasalalauga i nusipepa, leitio ma televise ma ia le tusa ai ma tapulaa.
Mataupu 20
O tagata taitoatasi uma e i ai le aia tatau i le saolotoga e faapotopoto filemu ai ma faalapotopotoga.
E leai se tagata e mafai ona faamalosia e avea ma se sui o se faalapotopotoga
Mataupu 21
O tagata taitoatasi uma e i ai le aia tatau e auai ai i totonu o se faigamalo o lona atunuu, i se faiga tuusao po o le auala atu i le filifilia saoloto o sui usufono.
O tagata taitoatasi uma e i ai lana aia tatau e maua ai avanoa tutusa i galuega a le malo i lona atunuu.
O le manaoga o tagata e tatau ona avea ma faavae autu o le puleaga a le malo; o lenei manaoga e tatau ona faailoa mai e ala i faiga palota e faapea e tatau ona aia tutusa tagata uma i le palota faalilolilo po o le avea ma taualumaga tutusa o faiga palota saoloto.
Mataupu 22
O tagata taitoatasi uma, i le avea ma se sui o tagata uma, e i ai lana aia tatau i faamanuiaga mo le tausia saogalemu o tagata lautele ma e agavaa i le mauaina o ia faamanuiaga, e auala atu i se taumafaiga faale-atunuu po o se galuega soofaatasi faava-o-malo ma ina ia tusa ai ma le faamaopoopoina ma alaoa o Malo taitasi, o aia tatau faale-tamaoaiga, faale-aganuu ma le va fealoai ua talafeagai lelei ma lona tulaga aloaia ma le atiina ae saoloto o ona uiga ma aga faale-tagata.
Mataupu 23
O tagata taitoatasi uma e i ai lana aia tatau i galuega, ma le filifiliga saoloto o se galuega, i tulaga sagatonu ma le lelei o galuega ma i puipuiga e faasaga agai i le leai o ni galuega.
O tagata taitoatasi uma e aunoa ma so o se faiga faailoga tagata, e i ai lana aia tatau i totogi e tutusa ma le tulaga o galuega ua faatinoina.
O tagata taitoatasi uma o ia lea o lo o galue, e i ai lana aia tatau i totogi sagatonu ma lelei ua faamaonia e maua ai e ia ma lona aiga se soifuaga talafeagai ma lelei i ona tulaga aloaia faale-tagata soifua, ma faaopoopoina atu, pe afai ua talafeagai i nisi o auala mo faamanuiaga mo le puipuiga malu o tagata lautele.
O tagata taitoatasi uma e i ai lana aia tatau i le tuufaatasia ma auai ai i faalapotopotoga tuufaatasi a tagata faigaluega mo le puipuia o ana aia tatau.
Mataupu 24
O tagata taitoatasi uma e i ai lana aia tatau e malolo ai, ma taimi paganoa, e aofia ai tapulaa talafeagai o itula galue ma aso malolo faavaitaimi faatasi ai ma totogi.
Mataupu 25
O tagata taitoatasi uma e i ai lana aia tatau i se soifuaga tulaga lelei mo le soifua maloloina ma le sologa manuia o ia ma lona aiga, e aofia ai taumafa, lavalava, fale ma tausiga tau soifua maloloina ma galuega tau va fealoai o tagata ua talafeagai, faapea aia tatau i se tausiga i taimi e leai ai ni galuega, gasegase, tulaga ua le atoatoa le tino ma le mafaufau, nofo taitasi, tagata matua po o se isi tulaga utiuti o le tausiga o le soifuaga, i tulaga e le mafai ona ia gafatia.
O tina ma tamaiti e agavaa mo ni tausiga faapitoa ma fesoasoani. O tamaiti uma, pe fananau i totonu po o fafo atu o faaipoipoga faatulafonoina, e tatau ona maua se tausiga tutusa faale-va fealoai o tagata lautele.
Mataupu 26
O tagata taitoatasi uma e i ai le aia tatau mo aoaoga. E tatau ona aoga e aunoa ma se totogi, aemaise i aoga amata ma aoga tulagalua. E tatau foi ona faamalosia le aoga i aoga tulaga lua ma faasaina le le aoga.
E tatau ona maua ai avanoa mo tagata uma i aoga faapitoa, tau matata eseese ma tomai faapitoa ma ia tutusa ona maua ia avanoa i aoaoga maualuluga mo tagata uma i tulaga taualoa.
E tatau ona faasinomia aoga i le atiina ae o le tagata atoa aemaise ona uiga faaalia ma faamalosia le faamamaluina o le aia tatau a tagata uma, faapea ma o latou saolotoga faavae. E tatau ona siitia le tulaga o le malamalama, faapalepale ma fealofaniga i le va o atunuu uma , ituaiga o tagata uma po o tapuaiga uma, ma e tatau ona lagolagosua i galuega a Malo Aufaatasi i taumafaiga e tausia ai le filemu o le lalolagi.
Mataupu 27
O tagata taitoatasi uma ua i ai le aia tatau e auai faatasi i soifuaga faale-aganuu o le vaega o tagata, ma fiafia faatasi i faiva eseese ma fefaasoaai i faiga faasaienisi ma ona faamanuiaga.
O tagata taitoatasi uma ua i ai lana aia tatau mo le puipuiga o lana lava fatuga i mea faasaienisi, tusigatala po o tusiga ata ma isi mea faapea na fatu e ia lava.
Mataupu 28
O tagata taitoatasi uma e tatau ona mafai ona nofo i se atunuu pulea lelei faapea foi ma se lalolagi e pulea lelei atunuu uma, ma ua tausisia aia tatau ma saolotoga ua taua mai i lenei Tautinoga.
Mataupu 29
Ua i ai tiute o tagata uma i totonu o le alaalafaga o loo nonofo ai, ma ua i ai le saolotoga e mafai ai ona atiina ae lelei ona uiga faaalia faale-tagata.
I le faatinoina o lena aia tatau ma lona saolotoga, o tagata uma e tatau ona usitai i tulaga faatapulaaina faale-tulafono, ina ia faatumauina le aia tatau ma saolotoga o isi uso a tagata ma ia talafeagai ma le tulaga amiotonu, pulea lelei o tagata lautele ma le olaola lelei o tagata uma i se atunuu pulea faatemokarasi.
O lenei aia tatau ma saolotoga e le mafai lava ona faaaogaina i se auala le talafeagai ma le sini autu ma faiga faavae a Malo Aufaatasi.
Mataupu 30
E leai lava se mea i lenei Tautinoga e mafai ona faauigaina e faapea, e mafai e so o se Malo, faalapotopotoga po o so o se tagata ua i ai le aia tatau e faagaoi so o se faagaoioiga po o faataunuu so o se tulaga mo le faatamaia o so o se aia tatau ma saolotoga ua tuuina mai i lenei Tautinoga.


text:
AUALA E OLA AI O SE KERISIANO
Aʻoaʻo Atu le Upu Moni
E amata atu iā Setema, o le a aofia i le Polokalame mo le Sauniga o le Faiva ma le Olaga Faa-Kerisiano, se taulimaga faataʻitaʻi fou e faamatuaina “Aʻoaʻo Atu le Upu Moni.” O lo tatou sini, ia faamatilatila atu i tagata se upu moni faavae o le Tusi Paia, e faaaogā ai se fesili ma se mau.
Pe a faaalia e se tagata le fiafia, ia atiaʻe lona naunau mo se isi a tatou asiasiga, e ala i le tuu i ai o se lomiga, pe faaali atu foʻi se vitiō mai i le jw.org. E tatau ona tatou taumafai e toe asia le tagata i nai aso, ina ia toe sosoo le talanoaga. O le a faavae mai taulimaga faataʻitaʻi fou ma lauga a tagata aʻoga, i mataupu autalu o loo i le tusi, O ā Aʻoaʻoga Mai i le Tusi Paia? O le a tatou maua ai i inā ni fesili faaopoopo ma mau, e fesoasoani iā i tatou pe a faia toe asiga po o se suʻesuʻega e na o le Tusi Paia e faaaogā ai.
E na o le tasi lava le ala e tau atu i le ola. (Mat 7:13, 14) Talu ai e tatou te talanoa atu i tagata e eseese tapuaʻiga ma talaaga, e tatau la ona tatou faamatilatila atu upu moni o le Tusi Paia o le a latou fiafia patino i ai. (1Ti 2:4) A o faasolo ina tatou masani i mataupu eseese o le Tusi Paia, ma faaleleia o tatou tomai e “taulimaina [ai] ma le saʻo le upu moni,” o le a faatuputeleina ai lo tatou fiafia ma taulau manuia i le aʻoaʻo atu o upu moni i isi.—2Ti 2:15.


text:
O Gaoioiga e Valaaulia le Autalavou e Faatino
O le a fesoasoani ia gaoioiga nei i le autalavou e iloa ai le auala o loo faatatau ai le talalelei i o latou olaga. I se tulaga lautele, e tatau ona faamalosiau atu i le autalavou e faia ni a latou lava fuafuaga e faatino mea ua latou aoaoina. O le a fesoasoani ia gaoioiga nei e tuuina atu ia i latou ni manatu.
E mafai e le autalavou ona auai taitoatasi i nei gaoioiga, i ni vaega toalaiti, pe o se vasega. Ia manatua o le a e maua ni manatu sili ona lelei pe a e mafaufau i manaoga o le autalavou o loo e aoaoina.
Fai ni fuafuaga e ola ai i le aoaoga faavae
Mafaufau loloto i mea e fai
Fai i le autalavou e mafaufau loloto i mea e mafai ona latou faia e faaaoga ai le aoaoga faavae.
Tusi ni mea e fai
Fai i le autalavou e tusi i lalo ni mea o le a latou faia e faaaoga ai le aoaoga faavae.
Fefautuaai faatasi ma le vasega po o le korama
Fai i le autalavou e fefautuaai faatasi o se vasega po o le korama e uiga i le auala e faaaoga ai le aoaoga faavae.
Faasoa atu ni lagona ma se molimau
Fai i le autalavou e faasoa mai ni o latou lagona ma se molimau e uiga i le aoaoga faavae ma faamatala mai pe aisea e taua ai ia i latou.
Fatu se otootoga faafaiaoga
Valaaulia le autalavou e fatu se otootoga e aoao atu ai isi e uiga i le aoaoga faavae.
Talanoa i le taua o le aoaoga faavae.
Fai i le autalavou e talatalanoa i le taua o le aoaoga faavae i o latou olaga.
Tusi faamaumau se molimau
Fai i le autalavou e tusi faamaumau a latou molimau e uiga i le aoaoga faavae.
Fai se faatalanoaga o isi
Valaaulia le autalavou e fai se faatalanoaga o isi e iloa ai o latou aafiaga ma manatu e uiga i le aoaoga faavae.
Fai se lisi
Fai i le autalavou e fai se lisi o faamanuiaga sa latou mauaina mai le faaaogaina o le aoaoga faavae.
Foia se luitau po o se faafitauli
Fai i le autalavou e faasoa mai se luitau po o se fesili o i ai ma faasoa mai pe na faapefea ona fesoasoani se aoaoga faavae po o se mau ia i latou.
Faatatau i ai
Fai i le autalavou e faaaoga se mea mai tusitusiga paia po o upu a perofeta soifua i o latou olaga.
Fai ni gaoioiga mai le Tiute i le Atua po o le Alualu i Luma o le Tagata Lava Ia
Fai i le autalavou e fai se gaoioiga mai tusi o le Tiute i le Atua po o le Alualu i Luma o le Tagata Lava Ia .


text:
O le ā le Manatu o le Tusi Paia?
Pe e iai se suafa o le Atua?
E MANATU NISI e leai sona suafa, o isi e fai mai o le Atua po o le Alii, ae o isi e manatu e tele ona suafa. Ae o le ā sou manatu?
LE MANATU O LE TUSI PAIA
“O oe e ou le suafa o Ieova, e na o oe lava o Lē e Silisili Ese i le lalolagi uma.”—Salamo 83:18.
ISI MEA E TATOU TE AʻOAʻOINA MAI I LE TUSI PAIA
E ui lava e tele faalupega o le Atua, ae e tasi le igoa ua ia faaigoa ai o ia lava.—Esoto 3:15.
E mafai ona tatou malamalama i le Atua, ma e finagalo ia tatou iloa o ia.—Galuega 17:27.
O le iloaina o le suafa o le Atua, o le laasaga muamua lea i le mauaina o se faauōga ma ia.—Iakopo 4:8.
Pe e sesē ona tatou taʻua le suafa o le Atua?
O LE Ā LAU TALI?
Ioe
Leai
Atonu
LE MANATU O LE TUSI PAIA
“Aua e te faaaogā ma le lē tatau le suafa o Ieova lou Atua.” (Esoto 20:7) E na o le pau le taimi e sesē ai le taʻua o le suafa o le Atua, pe afai e lē faaaloalo le auala e faaaogā ai.—Ieremia 29:9.
ISI MEA E TATOU TE AʻOAʻOINA MAI I LE TUSI PAIA
Sa iloa ma faaaogā e Iesu le suafa o le Atua.—Ioane 17:25, 26.
Ua valaaulia i tatou e le Atua e faaaogā lona suafa pe a valaau atu iā te ia.—Salamo 105:1.
Ua taumafai fili o le Atua e uunaʻia tagata ia faagalo lona suafa.—Ieremia 23:27.
Faitau Atili
Pe e Iai se Suafa o le Atua?
E tele faalupega e ave i le Atua, e pei o le Silisili Ese, Alii, ma le Tupu o le vavau. Peitaʻi, e pe ā ma le 7,000 taimi o loo faaaogā ai le suafa patino o le Atua i le Tusi Paia.
O le ā le Aʻoaʻoga Moni e Uiga i le Atua?
Pe e manatu mamafa mai le Atua iā te oe? Ia aʻoaʻo atili e faatatau i ona uiga ma iloa le auala e mafai ona e mafuta vavalalata atu ai iā te ia.


text:
Silia $3 miliona ua pasia e le Fono mo le LBJ
E silia i le $3 miliona lea ua pasia e le Fono e tuu atu e fesoasoani ai i le tulaga pagatia tau tupe lea o loo feagai ma le falemai o le LBJ i le taimi nei, ina ua pasia e le maota o sui i le taeao ananafi pili tupe e lua a le Senate, e faasoasoa atu ai le $3 miliona ma le $800,000 e faatupe ai gaioiga a le falemai.
Ae ui o lea, o le fesili tele lea ua tulai mai i le taimi nei, pe faamata e sainia e le kovana pili tupe nei ua pasia.
O pili tupe a le Senate na pasia i le vaiaso na tea nei na taua ai, e $3 miliona o le a fa’atupe mai i Teugatupe mo Taui o Tagata Faigaluega, ma le $1.6 miliona mai tupe totoe o le tausaga tupe 2011, lea o le a avatu ai le $800,000 mo le LBJ, ae o le isi $800,000 e tu’uina atu i tupe ia e fa’afetaui ai tupe mai le feterale, o lo o fuafua e tu’uina mai e fesoasoani ai i le falemai i vaega sa fa’aleagaina i le galulolo na mae’a atu nei.
Peitai ina ua maea iloiloga sa fa’atautaia e le komiti o le paketi a le maota o sui i le vaiaso nei, na o latou pasia ai le le toe fa’aaogaina e le malo o le $3 miliona mai Teugatupe o Taui mo Tagata Faigaluega, ae ia fa’a aitalafu ma le fa’amoemoe, e toe totogi i le tupe e maua mai i le lafoga 2%, lea o le a to’esea mai i totogi a tagata faigaluega.
Na faailoa e le Teutupe a le malo, le susuga Magalei Logovii, i luma o le komiti a le maota o sui i le vaiaso nnei, e silia ma le $4 miliona le tupe o loo i totonu o le teugatupe o Tupe mo Taui o Tagata Faigaluega, ae tusa foi ma le $4 miliona le tupe sa ao e le malo mai le lafoga 2% o totogi o tagata faigaluega ina ua pasia e le Fono ma sainia e le Kovana i le tausaga na tea nei.
Peitai i le manatu o le maota o sui, latou te lagolagoina pea le toe tipi o le lafoga 2%, ae o le a ave e totogi ai le $3 miliona lea o le a tu’uina atu mo le falemai, ma le faamoemoe afai ae maea ona totogi, o le tupe e totogi ai, o le a tuuina atu le 50% o lea tupe mo le falemai ae o le isi 50% o le a tuuina atu i totonu o teugatupe lautele a le malo,
Ina ua saunoa faafetai le afioga i le fofoga Fetalai ia Savali Talavou Ale i le taeao nei e tusa ai o galuega a le komiti, sa ia taua ai lona lagolagoina o le fuafuaga ina ia vaelua le tupe e totoe mai i le totogiina o le aitalafu mo le falemai ma le malo, ona e i ai lona talitonuga, e le taitai maea le faafitauli tau tupe lea o loo feagai ma le falemai faapea ai foi ma le malo.
O le isi pili tupe lea na pasia e le Senate e faasoasoa atu ai le $253,000 e fesoasoani ai foi i galuega a le Fono, ua manatu le maota o sui o le a taofi le faitauina faatolu i le aso ananafi, ona o loo i ai nisi o suiga e manaomia le fia tuuina atu i totonu ina ia faaleleia atili ai lea tulafono taufaaofi.
I se tusi na tuuina atu e le taitaifono o le komiti faafoe a le falemai ia Moananu Va i le alii kovana i le vaiaso na tea nei, ua ia taua ai le sauni o le falemai e faamamalu ana siitaga i le aso Gafua o le vaiaso fou, ina ua tuanai le 60 aso o faatali pea le falemai i tupe fesoaosani sa aofia i se latou talanoaga ma taitai o le fono, e fesoasoani ai i le faafitauli o loo feagai ma le falemai.
O nisi o faipule sa latou taua lo latou tetee i le toe faaauauina lea o le lafoga e 2% e tipi mai i totogi o tagata faigaluega, ona o le manatu o le a toe faaee atu foi i luga o tauau o aiga e vaivai le tamaoaiga lena avega, pe afai o le a toe toese mai foi lea vaega tupe mai o latou totogi.
Ui o lea, ua manino lava le faaiuga a le fono e lagolagoina ai le faaauauina pea o le 2% e tipi mai i lafoga, ma ua faamoemoe o le a tuuina atu i le ofisa o le alii kovana pili tupe nei mo le sainia ma aloaia loa.
E talitonu le Fono Faitulafono e pei ona taua i a latou iloiloga, o le manu lauti a le falemai e faia mo le atunuu, o le ofoina atu lea o le tautua mo le soifua maloloina o tagata, peitai ua tuutaia lea tulaga ona o lea ua feagai le falemai ma faafitauli tau tupe, e mafua mai ina ua faatamala le malo i le totogiina atu o vaega tupe ua faatulafonoina, e fesoasoani ai mo le falemai.
O le aso 6 Fepuari lea ua faamoemoe le falemai e faamamalu ai loa a latou siitaga.


text:
FAAOPOOPOGA
Na Valoia e Tanielu le Oo Mai o le Mesia
E FANAU Iesu ua silia i le 500 tausaga talu le taimi na iai le perofeta o Tanielu. Ae na faailoa atu e Ieova iā Tanielu ni faamatalaga e iloa ai le taimi tonu e faauuina pe tofia ai Iesu e fai ma Mesia, po o le Keriso. Na fetalai atu le Atua iā Tanielu: “E ao ona e iloa ma ia e malamalama, e amata mai i le alu atu o le poloaʻiga e toe fausia ma toe atiina aʻe Ierusalema seʻia oo atu i le Mesia le Taʻitaʻi, e fitu vaiaso atoa foʻi ma vaiaso e ono sefulu lua.”—Tanielu 9:25.
Ina ia iloa le taimi e oo mai ai le Mesia, e tatau ona tatou iloa muamua po o afea e amata ai le vaitaimi lea e taunuu atu i le oo mai o le Mesia. E tusa ai ma le valoaga, “e amata mai i le alu atu o le poloaʻiga e toe fausia ma toe atiina aʻe Ierusalema.” O anafea na ʻalu atu ai le poloaʻiga’? Na taʻua e Neemia le tusitala o le Tusi Paia, na oo mai le poloaʻiga ina ia toe faia ma atiina aʻe pa o Ierusalema, i “le tausaga lona lua sefulu o le nofoaiga a le tupu o Aretaseta.” (Neemia 2:1, 5-8) Ua faamaonia e tagata o le talafaasolopito, o le uluaʻi tausaga na pule ai Aretaseta o le 474 T.L.M. O lea la, o le tausaga lona 20 o lana pulega, o le 455 T.L.M. O le tausaga la e amata ai ona faitau le valoaga a Tanielu e uiga i le Mesia, o le 455 T.L.M.
Na faailoa mai e Tanielu le umi o le vaitaimi, ona oo mai lea o le “Mesia le Taʻitaʻi.” Ua taʻua i le valoaga, e “fitu vaiaso atoa foʻi ma vaiaso e ono sefulu lua”—a tuufaatasi e 69 vaiaso. O le ā le umi o lenei vaitaimi? Ua faapea mai isi faaliliuga o le Tusi Paia, o nei vaiaso e faasino atu i vaiaso o tausaga ae lē o vaiaso e taʻifitu aso. O le vaiaso e tasi e faasino atu i tausaga e fitu. Na masani tagata Iutaia anamua i vaiaso o tausaga, po o le taʻifitu tausaga. O se faaaʻoaʻoga, e taʻifitu tausaga ma latou faamanatuina le tausaga o le Sapati. (Esoto 23:10, 11) O lea la, o le 69 vaiaso faavaloaga o lona uiga e 69 faatele i le 7 tausaga, e maua ai le aofaʻi e 483 tausaga.
A faitau la le 483 tausaga e amata mai i le 455 T.L.M., ona taunuu lea i le 29 T.A. O le tausaga tonu lenā na papatiso ai Iesu ma avea ai ma Mesia! * (Luka 3:1, 2, 21, 22) Ioe, e ofoofogia le auala na faataunuu ai le valoaga.
^ pala. 2 E 454 tausaga e amata mai le 455 T.L.M. e oo atu i le 1 T.L.M. Mai le 1 T.L.M. e oo atu i le 1 T.A. e tasi le tausaga (e leai se tausaga 0). Mai le 1 T.A. e oo atu i le 29 T.A., e 28 tausaga. Pe a faaopoopo nei aofaʻiga e tolu, e maua ai le 483 tausaga. Na “fasiotia” Iesu i le 33 T.A., i le vaiaso lona 70 o tausaga. (Tanielu 9:24, 26) Ia tagaʻi i le tusi Uaʻi Atu i le Valoaga a Tanielu! i le mataupu e 11, ma le Insight on the Scriptures, Tusi e 2 itulau e 899-901, ua lomia e Molimau a Ieova.


text:
Mataupu 11
Ua molimau le Tamā i lona Alo Pele—Ua afio mai Keriso ma tautino mai lana togiola—Ua pai atu tagata i manua i ona lima, ma vae, ma lona itu—Ua latou alalaga, Osana—Ua ia faatuina le ala ma le faiga o le papatisoga—O le agaga o le finau e mai le tiapolo—O le mataupu a Keriso o le tatau lea i tagata ona salamo ma papatiso ma talia le Agaga Paia. E tusa o le 34 T.A.
1 Ma o lenei sa oo ina sa i ai se motu tele o tagata, o le nuu o Nifae, sa faapotopoto faatasi faataamilo i le malumalu lea sa i le laueleele o Nuumau; ma sa latou maofa ma taufaiofo o le tasi i le isi, ma faaali atu e le tasi i le isi suiga atetele ma ofoofogia ia ua oo mai.
2 Ma sa latou fetautalatalaai foi e uiga i lenei Iesu Keriso, o le na faatatau i ai le afaailoga na tuuina mai e uiga i lona maliu.
3 Ma sa oo ina ao faapea ona latou fetautalatalaai o le tasi i le isi, sa latou faalogoina se aleo e peiseai ua sau mai le lagi; ma sa latou fevaavaaiai solo, ona sa latou le malamalama i le leo lea sa latou faalogoina; ma sa le o se leo saua, pe o se leo sa leotele, e ui i lea, ma e ui lava o se leo eitiiti ae sa ati i le totonugalemu o i latou o e na faalogo i ai, sa oo ina leai se vaega o o latou tino sa lei gatete ai; ioe, sa ati lava i o latou agaga, ma sa mu ai o latou loto.
4 Ma sa oo ina latou toe faalogoina le leo, ma sa latou le malamalama i ai.
5 Ma sa latou toe faalogoina le leo i le taimi lona tolu, ma sa latou tatala atu o latou taliga e faalogo i ai; ma sa faasasaga atu latou mata i le mea na sau ai lea leo; ma sa latou tetepa taulai faasasaga atu i le lagi, i le mea na sau ai le leo.
6 Ma faauta, o le taimi lona tolu na latou malamalama ai i le leo lea na latou faalogoina; ma sa fetalai mai ia te i latou:
7 Faauta i lou aAtalii Pele, eo le ua ou fiafia lava i ai, o le ua ou faamamaluina ai lou igoa—ia outou faalogo ia te ia.
8 Ma sa oo ina ua latou malamalama sa latou toe tetepa ae o latou mata faasaga i le lagi; ma faauta, sa latou avaaia se Tagata ua afio ifo mai le lagi; ma sa laei o ia i se ofutalaloa paepae; ma sa afio ifo o ia ma tu i le totonugalemu o i latou; ma sa fuli atu mata o le motu atoa o tagata ia te ia, ma sa latou fefefe e tatala o latou gutu, e oo lava o le tasi i le isi, ma sa latou le iloa le uiga o lenei mea, ona sa latou manatu o se agelu lea ua faaali mai ia te i latou.
9 Ma sa oo ina ia faaloaloa mai lona aao ma fetalai mai i tagata, ua faapea mai:
10 Faauta, o Au o Iesu Keriso, o le na molimau i ai perofeta o le a sau i le lalolagi.
11 Ma faauta, o Au o le amalamalama ma le ola o le lalolagi; ma ua ou inu i lena eipu oona lea na tuuina mai e le Tamā ia te au, ma ua ou faamamaluina le Tamā i lou iaveina i ou luga o agasala a le lalolagi, o se mea na ou tuu atu ai i le ofinagalo o le Tamā i mea uma mai le amataga.
12 Ma sa oo ina ua uma ona fetalai mai e Iesu o ia upu sa pauu le motu atoa o tagata i le eleele; ona ua latou manatua sa avaloia mai ia te i latou o le a faaalimai e Keriso o ia lava ia te i latou pe a mavae lona afio ae i le lagi.
13 Ma sa oo ina fetalai mai le Alii ia te i latou ua faapea mai:
14 Tutulaia ma o mai ia te au, ina ia outou atuu mai o outou lima i lou itu, ma ina ia outou etagotago foi i tulaga o fao o i ou lima ma ou vae, ina ia outou iloa ai o Au o le iAtua o Isaraelu, ma le Atua o le olalolagi uma, ma sa fasiotia mo agasala a le lalolagi.
15 Ma sa oo ina o atu le motu o tagata i luma, ma tuu atu o latou lima i lona itu, ma latou tagotago i tulaga o fao i ona lima ma ona vae; ma sa latou faia lenei mea, i le o atu i luma taitoatasi seia oo ina latou o atu uma, ma vaai i o latou mata ma tago atu i ai o latou lima, ma latou iloa mautinoa ai ma molimau ai, o aia lava lea, o le na tusi i ai perofeta, o le a afio mai.
16 Ma ina ua uma ona latou o atu uma ma molimau mo i latou lava, sa latou alalaga faatasi, ua fai mai:
17 Osana! Ia faamanuina lava le suafa o le Atua Silisili Ese! Ma sa latou faapauu i lalo i vae o Iesu, ma atapuai atu ia te ia.
18 Ma sa oo ina fetalai mai o ia ia aNifae (ona sa i ai Nifae i totonu o le motu o tagata) ma ia poloai mai ia te ia ia alu atu o ia i luma.
19 Ma sa tulai Nifae ma alu atu i luma, ma ifo atu o ia lava i luma o le Alii ma sogi atu i ona vae.
20 Ma sa poloai mai le Alii ia te ia ia tulai. Ma sa tulai o ia ma ua tu i ona luma.
21 Ma sa fetalai mai le Alii ia te ia: Ou te tuu atu ia te oe le amana e te epapatiso ai nei tagata pe a ou toe alu ae i le lagi.
22 Ma sa toe valaauina aisi e le Alii, ma faapea foi ona ia fetalai atu ia te i latou; ma sa ia tuu atu ia te i latou le mana e papatiso atu ai. Ma sa ia fetalai atu ia te i latou: O le ala lenei ia outou papatiso atu ai; ma o le a eleai ai ni finauga i totonu ia te outou.
23 E moni ou te fai atu ia te outou, soo se tasi e salamo i ana agasala e ala i a outou aupu, ma emananao e papatiso i lou igoa, o le ala lenei ia outou papatisoina ai i latou—Faauta, ia outou o ifo i lalo ma itutu i totonu o le vai, ma i lou igoa ia outou papatisoina ai i latou.
24 Ma o lenei faauta, o upu nei ia outou faia, ma tau i latou i o latou igoa, ma fai atu:
25 Ona ua tuuina mai ia te au le apule e Iesu Keriso, ou te papatiso ia te oe i le suafa o le eTamā, ma le Alo, ma le Agaga Paia. Amene.
26 Ma ona outou afaatofu lea o i latou i totonu o le vai, ma toe aumai i fafo o le vai.
27 Ma o le ala lenei ia outou papatiso atu ai i lou igoa; aua faauta, e moni ou te fai atu ia te outou, o le Tamā, ma le Alo, ma le Agaga Paia ua atasi; ma o au ua i totonu o le Tamā, ma o le Tamā ua i totonu o au, ma o le Tamā ma au ua tasi.
28 Ma ia faapea lava ona outou papatiso atu e pei ona ou poloaiina ai outou. Ma ia aua nei i ai ni afinauga i totonu ia te outou, e pei ona sa i ai e oo mai i le taimi nei; pe i ai foi ni finauga i totonu ia te outou e uiga i matautu o lau mataupu, e pei ona sa i ai e oo mai i le taimi nei.
29 Aua e moni, e moni ou te fai atu ia te outou, o le e i ai le agaga o le afinauga ua le mai ia te au o ia, ae ua mai le etiapolo ia, o le o le tamā o le finauga, ma ua faaoso e ia loto o tagata ia fefinauai ma le ita, o le tasi i le isi.
30 Faauta, e le o lau mataupu lea, le faaoso o loto o tagata i le ita, o le tasi e faasaga i le isi; ae o lau mataupu lenei, ia aveesea mea faapena.
31 Faauta, e moni, e moni, ou te fai atu ia te outou, o le a ou tau atu ia te outou lau amataupu.
32 Ma o lau amataupu lenei, ma o le mataupu lea na tuu mai e le Tamā ia te au; ma ou te emolimau atu e uiga i le Tamā, ma e molimau mai le Tamā e uiga ia te au, ma o le iAgaga Paia e molimau e uiga i le Tamā ma au; ma ou te molimau atu ua poloaiina e le Tamā tagata uma, i soo se mea o i ai, ia salamo ma talitonu mai ia te au.
33 Ma o soo se tasi e talitonu mai ia te au, ma apapatisoina, o ia lava lea o le a efaaolaina; ma o i latou ia o i latou o e o le a imautofi i le malo o le Atua.
34 Ma o soo se tasi e le talitonu mai ia te au, ma le papatisoina, o le a faasalaina.
35 E moni, e moni, ou te fai atu ia te outou, o lau mataupu lenei, ma ou te molimau atu ua mai le Tamā; ma o soo se tasi e atalitonu mai ia te au ua talitonu foi i le Tamā; ma o ia o le a molimau i ai le Tamā e uiga ia te au, ona o le a asiasi mai o ia ia te ia ei le afi ma le iAgaga Paia.
36 Ma o le a faapea ona molimau mai o le Tamā e uiga ia te au, ma o le Agaga Paia o le a molimau mai ia te ia e uiga i le Tamā ma au; aua o le Tamā, ma au, ma le Agaga Paia ua tasi.
37 Ma ou te toe fai atu ia te outou, e ao ina outou salamo, ma aavea e pei o se tamaitiiti, ma papatiso i lou igoa, a leai e le mafai lava i se ala ona outou maua o nei mea.
38 Ma ou te toe fai atu ia te outou, e ao ina outou salamo, ma papatiso i lou igoa, ma avea e pei o se tamaitiiti, a leai e le mafai lava i se ala ona outou mautofi i le malo o le Atua.
39 E moni, e moni, ou te fai atu ia te outou, o lau mataupu lenei, ma o soo se tasi e aatiae i luga o lenei mataupu ua atiae i luga o lau papa, ma o le a le manumalo efaitotoa o seoli e faasaga ia te i latou.
40 Ma o soo se tasi na te talai atu se mea e sili atu pe itiiti nai lo lenei, ma faatu e faapea o lau mataupu lea, o ia lava lea ua sau mai i le leaga, ma ua le atiae i luga o lau papa; ae ua atiae i luga o se faavae aoneone, ma o le a tutu matatala mai faitotoa o seoli e tali i latou faapea pe a oo mai lologa ma pesi mai matagi i luga o i latou.
41 O lea, ia outou o atu i lenei nuu, ma talai atu upu ua ou tautala atu ai, e oo atu i tuluiga o le lalolagi.


text:
Ua Faamaopoopo e Tusa ai ma le Afioga a le Atua
“O le poto na faataatia ai e Ieova le faavae o le lalolagi. Na ia faatumauina le lagi i le faautaga loloto.”
PESE: 6, 24
1, 2. (a) O le ā le tali a nisi i le manatu e faapea e iai le faalapotopotoga a le Atua? (e) O le ā o le a talanoaina i lenei mataupu?
PE E iai se faalapotopotoga a le Atua? E ono faapea mai nisi, “E te lē manaʻomia se faalapotopotoga ina ia taʻitaʻia oe. E pau le mea e te manaʻomia o sa oulua faiā ma le Atua.” Pe e saʻo lenā manatu? O le ā ua tatou iloa mai i nisi o faamaoniga?
2 O le a tatou talanoaina i lenei mataupu faamaoniga e iloa ai o Ieova, le Atua maopoopo, o Lē e sili i le faamaopoopoina o mea. O le a talanoaina foʻi auala e tatau ona tatou tali atu ai i le taʻitaʻiga e maua mai i le faalapotopotoga a Ieova. (1 Kori. 14:33, 40) I le uluaʻi senituri T.A. ma aso nei, ua fesoasoani le Tusi Paia i le vaega faalelalolagi o le faalapotopotoga a Ieova ina ia faia le galuega e sili ona telē, o le talaʻia lea o le tala lelei. Pe a tatou tausisi i le Tusi Paia ma mulimuli i taʻiala mai i lana faalapotopotoga, e tatou te faaauiluma ai le mamā, filemu, ma le autasi o le faapotopotoga atoa.
O IEOVA O LĒ E SILI I LE FAAMAOPOOPOINA O MEA
3. Aiseā ua e talitonu ai o Ieova o Lē e sili i le faamaopoopoina o mea?
3 Ua faamaonia mai i le foafoaga, o le Atua o Lē e sili i le faamaopoopoina o mea. Ua taʻua i le Faataoto 3:19: “O le poto na faataatia ai e Ieova le faavae o le lalolagi. Na ia faatumauina le lagi i le faautaga loloto.” Ua na ʻo ni vaega itiiti o galuega a le Atua’ o loo tatou iloa, ma “e itiiti foʻi mea ua tatou faalogo ai iā te ia.” (Iopu 26:14) Peitaʻi, o mea itiiti ua tatou iloa e faatatau i paneta, fetu, ma aniva, ua tatou iloa ai le matuā maopoopo o le auala na faatulaga ai nei foafoaga. (Sala. 8:3, 4) E faitau miliona fetu o loo iai i aniva, ma o loo fegasoloaʻi i se auala maopoopo. O le pogai lea e maopoopo ai le faataamilosaga o paneta i le lā, e pei lava o loo mulimuli lelei i tulafono o le auala. O le auala ofoofogia ua faamaopoopo ai le vateatea, ua fesoasoani iā i tatou e iloa ai ua talafeagai ona tatou vivii, faamaoni, ma tapuaʻi atu iā Ieova o lē ʻna faia le lagi ma le lalolagi i le poto.’
4. Aiseā ua lē mafai ai e le faasaienisi ona tali le tele o fesili?
4 E tele mea ua faailoa mai e le faasaienisi e faatatau i le vateatea ma lo tatou paneta, ma ua aogā iā i tatou i vala eseese o le olaga. Peitaʻi, e lē o mafai e le faasaienisi ona tali le tele o fesili. O se faataʻitaʻiga, e lē o mafai e saienitisi e suʻesuʻeina le vateatea ona taʻu mai pe na faapefea ona iai le vateatea, pe aiseā foʻi ua tatou ola ai i le lalolagi faatasi ma le tele o isi meafaiola. E lē o mafai foʻi e tagata ona faamatala pe aiseā e malosi ai le faanaunauga o tagata ia ola e faavavau. (Fai. 3:11) Aiseā ua tele ai fesili tāua e lē o mafai ona taliina? O se tasi o māfuaaga, ona ua faaauiluma e le toʻatele o saienitisi ma isi tagata, le aʻoaʻoga o le evolusione ma manatu e lē mai i le Atua. Peitaʻi, i lana Afioga, o loo tali ai e Ieova fesili e sili ona tāua i loto o tagata i so o se vaipanoa.
5. O ā auala e tatou te faalagolago ai i tulafono o le natura?
5 E tatou te faalagolago i tulafono o le natura ua faavaeina e Ieova, ia e lē fesuisuiaʻi ma e maufaatuatuaina. E faalagolago uma le ʻau faieletise, palama, inisinia, pailate, ma fomaʻi e faia taotoga, i nei tulafono ina ia faatino ai a latou galuega. O se faataʻitaʻiga, ua mautinoa e fomaʻi e faia taotoga e tutusa uma le fausaga o tino o tagata. O lea, e lē tau suʻea e se fomaʻi po o fea e tū ai le fatu o se tagata maʻi. O i tatou uma lava e tatou te amanaʻia tulafono o le natura, ma e afāina o tatou ola pe a lē amanaʻia na tulafono. O se faataʻitaʻiga, e lamatia le ola o se tasi pe a oso ese mai i luga o se laau ma taumafai e lele e pei o se manulele.
FAAMAOPOOPO E LE ATUA
6. Aiseā e tatau ai ona tatou faatalitalia tagata tapuaʻi o Ieova ia maopoopo?
6 E matuā mataʻina le vateatea i lona tulaga maopoopo. O lea, e tatau foʻi la ona tatou faatalitalia e finagalo Ieova ia matuā maopoopo ona tagata tapuaʻi. O le pogai lea ua saunia ai e Ieova le Tusi Paia e fai ma o tatou taʻiala. O le ola e aunoa ma le fesoasoani a le faalapotopotoga a le Atua ma ana tapulaa, o le a iʻu ai i le faanoanoa ma puapuaga.
7. O le ā e faaalia ai o le Tusi Paia o se tusi e maopoopo lelei?
7 O le Tusi Paia e lē na o se tusi ua tuufaatasia ai tusitusiga a tagata Iutaia ma Kerisiano. Nai lo o lea, o se tusi e maopoopo lelei na faagaeeina e le agaga o le Atua. E fesootaʻi uma tusi taʻitasi o le Tusi Paia. O le matua autū o loo faamatilatila mai lava i le Kenese e tau i le Faaaliga, o le faasilisilia lea o le pule silisili ese a Ieova ma le faataunuuina o lona finagalo mo le lalolagi, e ala i lona Malo lea e pule ai Keriso o le “fanau” na folafolaina mai.
8. Aiseā e mafai ai ona tatou faapea atu sa maopoopo lelei tagata Isaraelu?
8 O tagata Isaraelu anamua o se faataʻitaʻiga lelei lea o se nuu na maopoopo. O se faaaʻoaʻoga, i le Tulafono a Mose, sa faamaopoopoina i vaega “auauna fafine o ē na faia le galuega na faatulagaina, i le faitotoʻa o le faleʻie o le feiloaʻiga.” (Eso. 38:8) Sa maopoopo le auala na siitia solo ai le togālauapi a tagata Isaraelu ma le faleʻie paia. Mulimuli ane na faamaopoopo e le tupu o Tavita le ʻau sa Levī ma ositaulaga i ni vaega. (1 No. 23:1-6; 24:1-3) Ina ua usiusitaʻi tagata Isaraelu iā Ieova, sa faamanuiaina i latou e ala i le maopoopo, filemu, ma le autasi.—Teu. 11:26, 27; 28:1-14.
9. E faapefea ona faaalia na maopoopo le faapotopotoga Kerisiano i le uluaʻi senituri?
9 Sa maopoopo le faapotopotoga Kerisiano i le uluaʻi senituri, ma na latou maua aogā mai i le taʻitaʻiga a le vaega pule na faia aʻe muamua i aposetolo. (Galu. 6:1-6) Mulimuli ane, na iai nisi uso na faaopoopo i lenā vaega pule. (Galu. 15:6) Na maua foʻi fautuaga ma faatonuga e ala mai i tusi faagaeeina na tusia e sui o le vaega pule i le uluaʻi senituri, po o a latou aumea vavalalata. (1 Timo. 3:1-13; Tito 1:5-9) O ā aogā na maua e faapotopotoga mai i le mulimuli i le taʻitaʻiga a le vaega pule?
10. O le ā na iʻu i ai ina ua usitaʻia e uluaʻi faapotopotoga poloaʻiga na faia e le vaega pule? (Tagaʻi i le ata i luga aʻe o le matua.)
10 Faitau le Galuega 16:4, 5. Sa faailoa atu e uso na femalagaaʻi e fai ma sui o le vaega pule, “poloaʻiga na faia e le ʻauaposetolo ma toeaina i Ierusalema.” A o usitaʻia e faapotopotoga na poloaʻiga, sa “faaauau ai ona faamalosia le faatuatua o faapotopotoga, ma faatuputeleina ai mai i lea aso i lea aso.” Pe e iai se lesona e tatou te aʻoaʻoina mai i la latou faaaʻoaʻoga, e aogā iā i tatou i le faapotopotoga i aso nei?
PO O E MULIMULI I TAʻIALA?
11. O le ā le auala e tatau ona tali atu ai tane tofia, pe a latou maua ni taʻiala mai i le faalapotopotoga a le Atua?
11 O le ā e tatau ona fai e Komiti o Lālā, ovasia o matagaluega ma toeaina o faapotopotoga, pe a latou maua ni taʻiala mai i le faalapotopotoga a le Atua i aso nei? Ua poloaʻia i tatou uma i le Afioga a Ieova ia usitaʻi ma gauaʻi. (Teu. 30:16; Epe. 13:7, 17) E lē tatau ona iai se uiga faitio pe fouvale i totonu o le faalapotopotoga a le Atua, auā o na uiga e matuā aafia ai le alofa, filemu, ma le autasi o faapotopotoga. E leai se Kerisiano faamaoni e na te fia faaalia uiga lē faaaloalo ma lē faamaoni e pei o Tioterifi. (Faitau le 3 Ioane 9, 10.) Ia tatou fesili ifo: ʻPo o oʻu faalaeiau i oʻu uso ma tuafāfine ia faamaoni iā Ieova? Po o vave ona ou talia ma lagolagoina le taʻitaʻiga mai i uso o loo taʻimua?’
12. O le ā le suiga ua faia i le auala e tofia ai toeaina ma auauna o le faiva?
12 Seʻi manatu i se faaiʻuga na faia talu ai nei e le Vaega Pule. I le mataupu “Fesili Mai le ʻAufaitau” i Le Olomatamata o Novema 15, 2014, na faamatala ai se suiga i le auala e tofia ai toeaina ma auauna o le faiva. Na taʻua i lea mataupu, sa tuu atu e le vaega pule i le uluaʻi senituri i ovasia femalagaaʻi e latou te faia ia tofiga. O lea, ina ia ōgatusa ma lenā faatulagaga, talu mai Setema 1, 2014, ua tofia e ovasia o matagaluega toeaina ma auauna o le faiva. E taumafai le ovasia o le matagaluega ia iloa tane ua faatutū atu, ma galulue faatasi ma i latou i le talaʻiga pe a talafeagai. E mātau foʻi e le ovasia le aiga o le uso ua faatū atu. (1 Timo. 3:4, 5) Pe a uma, e iloilo ma le faaeteete e le ʻautoeaina ma le ovasia o le matagaluega agavaa faale-Tusi Paia mo auauna o le faiva ma toeaina.
13. E faapefea ona faaalia o loo tatou lagolagoina le taʻitaʻiga e tatou te maua mai i toeaina?
13 E ao ona tatou mulimuli i taʻiala mai i le Tusi Paia e tatou te maua mai i toeaina. O nei leoleo mamoe faamaoni i le faalapotopotoga a le Atua, ua taʻitaʻia i faatonuga e “aogā” pe “malosi ai” o loo i le Afioga a le Atua. (1 Timo. 6:3; fpl.) Seʻi manatu i le fautuaga a Paulo e faatatau i ē faalogogatā na iai i le faapotopotoga. O nisi e leʻi “galulue ae e isuisu fua i mea e leai sa latou feʻau i ai.” E mautinoa na apoapoaʻia i latou e toeaina, peitaʻi na faaauau ona latou teena le fautuaga. Na faapefea ona feutagaʻi le faapotopotoga ma se tagata faapena? Na fautua atu Paulo: “Ia faailogaina lea tagata, ma aua neʻi toe auaumea ma ia.” Ae i le isi itu, sa lē tatau foʻi ona feutagaʻi ma ia e pei o se fili. (2 Tesa. 3:11-15) I aso nei, e ono faia e toeaina se lauga lapataʻi e faatatau i le faaauau ona faia e se tasi o se gaoioiga e taʻuleagaina ai le faapotopotoga, e pei o le tuutala ma se tagata e lē talitonu. (1 Kori. 7:39) O le ā le auala e te tali atu ai pe a faia e toeaina se lauga faapena? Pe afai o e iloa le tulaga o loo faamatala i le lauga, po o le a e taumafai e ʻalofia le faatasitasi ma lenā tagata i taimi faasamasamanoa? O lou naunau alofa ma le maumauaʻi, atonu e uunaʻia ai lea tagata e lafoaʻi lona ala lē lelei. [1]
IA TUMAU ONA MAMĀ, FILEMU, MA AUTASI
14. E faapefea ona tatou saosaolaumea i le mamā o le faapotopotoga?
14 E mafai ona tatou saosaolaumea i le mamā faaleagaga o le faapotopotoga, e ala i le mulimuli i le taʻitaʻiga o loo maua i le Afioga a le Atua. Seʻi manatu i le mea na tupu i Korinito anamua. Sa uaʻi atoatoa atu Paulo i le talaʻiga i lenā aai, ma sa alofa i ona uso po o le “ʻaupaia” i inā. (1 Kori. 1:1, 2) E mautinoa sa matuā faapopoleina Paulo auā sa tatau ona ia taulimaina le faafitauli e faatatau i le faitaaga, lea na manatu māmā i ai le faapotopotoga. Na poloaʻi atu Paulo i toeaina ia tuu atu le tagata faitaaga iā Satani, o lona uiga ia faateʻaina lea tagata. Ina ia tumau le tulaga mamā o le faapotopotoga, na manaʻomia ona aveesea e toeaina le “fefete.” (1 Kori. 5:1, 5-7, 12) Pe a tatou lagolagoina le faaiʻuga a toeaina e faateʻaina se tagata fai mea sesē e lē salamō, ua tatou fesoasoani la e faatumau le mamā o le faapotopotoga, ma atonu e uunaʻia ai lea tagata ia salamō ma saʻili mo le faamagaloga a Ieova.
15. E faapefea ona tatou faatumau le filemu i le faapotopotoga?
15 Sa iai se isi faafitauli na manaʻomia ona taulima i Korinito. Sa molia e nisi o latou uso tapuaʻi i le faamasinoga. Na fesili atu Paulo iā i latou i se fesili faatupu manatu: “Aiseā e tou te lē onosaʻi ai pe a agaleagaina outou?” (1 Kori. 6:1-8) E iai foʻi tulaga faapena ua tutupu i aso nei. O nisi taimi e lepetia ai le filemu i le va o uso ona o le lē taulau o ni faiga faapisinisi, ua iʻu ai ina gau le tele o tupe pe tuuaʻia ai se tasi i ni faiga faapiʻopiʻo. Ua molia e nisi o latou uso i le faamasinoga. Peitaʻi, ua fesoasoani mai le Afioga a le Atua ia tatou iloa, e sili atu le maumau o tupe nai lo o le faalumaina o le suafa o le Atua po o le saveʻuina o le filemu i le faapotopotoga. [2] Ina ia foʻia ni faafitauli matuiā ma feeseeseaʻiga, e tatau ona tatou faatatauina le fautuaga a Iesu. (Faitau le Mataio 5:23, 24; 18:15-17.) Pe a tatou faia faapea, ua tatou faaauiluma le autasi o tagata tapuaʻi o Ieova.
16. Aiseā e tatau ai ona tatou faatalitalia tagata o le Atua ia autasi?
16 O loo faaalia mai i le Afioga a Ieova le māfuaaga e tatau ai ona tatou faatalitalia ona tagata ia autasi. Na pese le faisalamo: “Faauta! Maʻeu le lelei ma le matagofie pe a nonofo faatasi o uso i le autasi!” (Sala. 133:1) Ina ua usitaʻi tagata Isaraelu iā Ieova, sa maopoopo i latou ma autasi. Na valoia e Ieova le tulaga o ona tagata ina ua fetalai: “Ou te autasia i latou e pei o se lafu i le lotoā.” (Mika 2:12) Na valoia foʻi e Ieova e ala mai i le perofeta o Sefanaia e faapea: “Ou te tuuina atu ai i nuu le gagana mamā [o upu moni o le Tusi Paia], ina ia latou valaau uma lava i le suafa o Ieova, ma latou auauna soosootauʻau ai iā te ia.” (Sefa. 3:9) Maʻeu lo tatou loto faafetai mo le faaeaga o le tapuaʻi atu ma le autasi iā Ieova!
17. E tatau faapefea i toeaina ona taulima ni mataupu o ni mea sesē, ina ia faatumauina ai le mamā ma le autasi o le faapotopotoga?
17 Ina ia faatumauina le autasi ma le mamā o se faapotopotoga, e tatau i toeaina ona vave taulima mataupu faafaamasinoga ma ia faia i se auala alofa. Na iloa e Paulo e lē taaʻina le alofa o le Atua i ni faalogona ootia, ma e lē lilo i Lana silasila mea sesē. (Faata. 15:3) O le pogai lea na tusia ai e Paulo le tusi o Muamua Korinito, o se tusi e malosi ae e alofa. I ni masina mulimuli ane na tusia ai le Lua Korinito, e faaalia ai na iai se faaleleiga ona na faatatau e toeaina fautuaga a Paulo. Pe a uia e se Kerisiano se laasaga sesē ae e na te leʻi iloaina, e tatau i tane ua agavaa ona taumafai e faasagatonu lenā tagata i le agaga o le agamalu.—Kala. 6:1.
18. (a) O ā auala na fesoasoani ai fautuaga o le Afioga a le Atua i faapotopotoga i le uluaʻi senituri? (e) O le ā o le a talanoaina i le mataupu o loo sosoo mai?
18 E manino mai na fesoasoani fautuaga faagaeeina o le Afioga a le Atua, i Kerisiano i le uluaʻi senituri i Korinito ma isi vaipanoa ina ia faatumauina le mamā, filemu, ma le autasi i a latou faapotopotoga. (1 Kori. 1:10; Efe. 4:11-13; 1 Pete. 3:8) O le iʻuga, e tele mea na mafai ona faataunuuina e o tatou uso ma tuafāfine i lenā taimi i le faiva. O le pogai lea na faapea mai ai Paulo ua ʻtalaʻiina atu le tala lelei i foafoaga uma i lalo o le lagi.’ (Kolo. 1:23) I aso foʻi nei, o loo autasi ma maopoopo tagata o Ieova, ma o loo latou talaʻia atu le tala lelei i le lalolagi aoao. O le a faamatala i le mataupu o sosoo mai, nisi faamaoniga e iloa ai e latou te matuā faatāua le Tusi Paia, ma ua maumauaʻi e faamamaluina le Alii Pule Silisili Ese o Ieova.
^ [1] (palakalafa e 13) Tagaʻi i le tusi Ua Faamaopoopo Ina ia Faia le Finagalo o Ieova, itu. 134-136.
^ [2] (palakalafa e 15) Mo nisi faamatalaga e faatatau i tulaga e ono filifili ai se Kerisiano e uia se gaoioiga faaletulafono e faasaga i se isi Kerisiano, tagaʻi i le tusi ʻIa Faatumau iā te Outou i le Alofa o le Atua,’ itu. 223 ma le faaopoopoga muamua i le pito i lalo.


text:
Vaega 122
1–4, O le a fesilisili tuluiga o le lalolagi i le igoa o Iosefa Samita; 5–7, O ona faalavelave ma mafatiaga uma o le a maua ai e ia le poto masani ma avea mo ona lelei; 8–9, O le Atalii o le Tagata na afio ifo o ia i lalo o nei mea uma.
1 O Le a fesilisili tuluiga o le lalolagi i lou aigoa, ma o le a fai oe ma tauemuga a tagata valelea, ma o le a ʼatigu seoli e faasaga ia te oe;
2 Aʼo e loto mamā ma e atamamai, ma e agamalu, ma e amiomama, o le a saili afautuaga, ma le pule, ma faamanuiaga mai lou lima e lē aunoa.
3 Ma o le a lē liliu lava faasaga mai ia te oe lou nuu i le molimau a tagata faalata.
4 Ma e ui lava o a latou uunaiga o le a lafo atu ai oe i faalavelave, ma i pa ma puipui, o le a faamamaluina oe; ma ua nao mo sina aminute itiiti, ona sili atu ai lea o le matautia o lou leo i totonu o ou fili nai lo le eleona feʼai, ona o lou amiotonu; ma o le a tu i tafatafa o oe lou Atua e faavavau ma faavavau lava.
5 Afai e valaauina oe e te ala atu i puapuaga; afai e faalavelavea oe i totonu o uso pepelo; afai e faalavelavea oe i totonu o faomea; afai e faalavelavea oe i le laueleele po o le sami;
6 Afai e tuuaʼia oe i ituaiga o tuuaʼiga pepelo uma; afai e pauu mai ou fili i luga o oe; afai latou te vavae ese oe mai le mafutaga ma lou tamā ma lou tinā ma uso ma tuafafine; ma afai e toso ese oe e ou fili i le pelu faalālā mai le loto o lau avā, ma lau fanau, ma lou atalii matua, e ui ina nao le ono tausaga, o le a piimau i ou ofu, ma fai mai, Loʼu tamā e, loʼu tamā e, aisea e lē mafai ai ona e nofo ma i matou? E, loʼu tamā e, o le a le mea o le a fai e tagata ia te oe? ma afai o le a tulei ese o ia mai ia te oe i le pelu i le taimi lena, ma toso atu oe i le falepuipui, ma taulamalama ou fili ia te oe e pei o aluko mo le toto o le tamai mamoe;
7 Ma afai e lafo oe i totonu o le lua, po o lima o e fasioti tagata, ma tuu mai le faaiuga o le oti i ou luga; afai e lafo oe i le aloloto; afai e taupulepule galulolo o le sami e faasaga mai ia te oe; afai e avea matagi malolosi ma ou fili; afai e faapotopoto e le lagi le pogisa, ma aufaatasi elemene uma e pupuni le ala; ma i luga o mea uma, afai e tatala faamaga lautele mai e auvae lava o eseoli le gutu ia te oe, ia e iloa, loʼu atalii e, o nei mea uma e te maua ai le ipoto masani, ma o le a avea mo ou lelei.
8 Na aafio ifo le eAtalii o le Tagata i lalo o i latou uma. Ua sili atu ea oe ia te ia?
9 O lea, piimau i lou ala, ma o le a atumau le perisitua ia te oe; ona ua efaatapulaaina o latou tuaoi, e le mafai ona latou sopo mai. Ua iloa ou iaso, ma o ou tausaga o le a lē faitauina itiiti mai; o lea, aua le omataʼu i mea e mafai ona fai e tagata, aua o le a faatasi le Atua ma oe e faavavau ma faavavau lava.


text:
MATAUPU 25
Ua Faaalia e Iesu le Tigā Alofa i se Tagata Lepela
MATAIO 8:1-4 MAREKO 1:40-45 LUKA 5:12-16
UA FAAMĀLŌLŌ E IESI SE TAGATA LEPELA
A o talaʻi atu Iesu ma ona soo e toʻafā i ʻsunako i Kalilaia uma,’ ua oo ina salalau atu tala e faatatau i mea ofoofogia ua ia faia. (Mareko 1:39) I se tasi o aai, ua faalogo tagata i tala e faatatau iā Iesu, ma o loo iai i inā se tamāloa ua maua i le lepela. Ua faamatalaina e Luka lenei tamāloa o se tagata ua “lilofia lona tino i le lepela.” (Luka 5:12) O āuga o lenei maʻi e mataʻutia tele, auā e faasolosolo mālie lava ona faaleagaina ai vaega eseese o le tino.
O lea la, e matuā ogaoga lava le tulaga ua iai le maʻi o lenei tamāloa, ma e tatau ona ia nofo mamao ese mai i isi tagata. E tatau foʻi ona ia valaau atu, “E lē mamā, e lē mamā!” ina ia faamamao ese ai tagata mai iā te ia, ma puipuia ai i latou mai i le pisia i lenei maʻi. (Levitiko 13:45, 46) O le ā nei le gaoioiga o le a fai e lenei tamāloa lepela? Ua ia alu atu iā Iesu ma ifo atu iā te ia ma faapea atu: “Le Alii e, a e finagalo i ai, e mafai lava ona e faamamā mai iā te aʻu.”—Mataio 8:2.
Maʻeu le malosi o le faatuatua o lenei tamāloa iā Iesu. Ae pagā se vaaiga faanoanoa i lona tino ona o lona maʻi. O le ā le auala o le a tali atu ai Iesu? O le ā lau gaoioiga e fai pe ana e iai i inā? O le tigā alofa o Iesu, ua faaloaloa atu ai lona aao ma paʻi atu i le tamāloa lepela. Ua ia fetalai atu: “Ou te loto i ai. Inā mamā ia oe.” (Mataio 8:3) E faigatā i nisi ona talitonu e mafai ona tupu lenei mea. Peitaʻi, o le taimi lava lea ua mamā ai le tamāloa mai i lona lepela.
Pe e te manaʻo i se tupu e pei o Iesu, e tigā alofa ma e mafai ona ia faataunuuina so o se mea? O le auala na feutagaʻi ai Iesu ma lenei tamāloa, ua faamautinoa mai ai pe a avea o ia ma Tupu i le lalolagi atoa, ona faataunuuina ai lea o le valoaga lenei: “E tigā alofa o ia i lē ua faatauvaa ma lē ua mativa, e faaola foʻi e ia o ē ua matitiva.” (Salamo 72:13) Ioe, o le a faataunuu e Iesu faanaunauga o lona loto e fesoasoani i tagata uma ua puapuagatia.
Manatua foʻi a o leʻi faamālōlōina e Iesu le tamāloa lepela, ua leva ona talatalanoa ma le fiafia tagata e faatatau i lana faiva. E mautinoa foʻi o le a salalau atu tala e faatatau i lenei vavega mataʻina ua ia faia. Peitaʻi, e lē manaʻo Iesu e faatuatua tagata iā te ia ona o tala ua latou faalogo i ai. Ua silafia e Iesu le valoaga e faapea, ʻe lē faalogoina lona leo i le ala tele’ i se auala faalialiavale. (Isaia 42:1, 2) O lea, ua faapea atu ai Iesu i le tamāloa lepela lea ua faamālōlōina: “Ia aua lava neʻi e taʻu atu i se tasi. Ae ia e alu ma faailoa atu oe i le ositaulaga, ma avatu le meaalofa e pei ona faatonuina e Mose.”—Mataio 8:4.
Peitaʻi, o le fiafia tele o le tamāloa ua lē mafai ai ona ia natia le mea ua tupu, ae ua alu atu ma taʻutaʻu atu i tagata. O lenei mea ua faaosofia atili ai le naunau ma le fia iloa o tagata, ma ua lē mafai ai ona toe faaali atu Iesu i se aai. O lea, ua nofo ai o ia i nofoaga tuufua e lē o iai ni tagata. Peitaʻi, ua faaauau pea ona ō atu iā te ia tagata mai i itu uma, ina ia aʻoaʻoina ma faamālōlōina i latou.


text:
Mataupu 1
Ua aoao atu e Neʼoa mataupu sese, faatu se ekalesia, amata le faafaitaulaga pepelo, ma fasioti Kitiona—Ua fasioti Neʼoa mo ana solitulafono—Ua sosolo le faafaitaulaga pepelo ma sauaga i totonu o le nuu—Ua tausi e faitaulaga i latou lava, ua tausi e le nuu e matitiva, ma ua manuia le Ekalesia. E tusa o le 91–88 T.L.M.
1 O Lenei sa oo, o le tausaga muamua o le nofoaiga a faamasino i le nuu o Nifae, mai le taimi nei e oo atu i luma, ona ua aalu le tupu o Mosaea i le ala o le lalolagi uma, ina ua uma ona tau e ia o se taua lelei, ma savali sao i luma o le Atua, ma lē tuua se tasi e nofotupu e sui ia te ia; e ui i lea sa faatutu e ia etulafono, ma sa talia ia tulafono e le nuu; o lea na faamalosia ai i latou ia latou ola e tusa ai ma tulafono na faia e ia.
2 Ma sa oo i le tausaga muamua o le nofoaiga a Alema i le nofoa-faamasino, sa i ai se atagata sa aumai i ona luma ina ia faamasinoina, o se tagata tino ese, ma sa lauiloa i lona malosi tele.
3 Ma sa fealuai solo o ia i totonu o le nuu, ma talai atu ia te i latou se mea sa ia ataua o le afioga a le Atua, e tuuaia malosi ai i lalo e efaasaga i le ekalesia; ma fai atu i tagata e tatau i faitaulaga uma ma aoao ona avea ma tagata e itausi e tagata lautele; ma e olē tatau ona latou galulue i o latou lima, ae tatau ona tausi i latou e le nuu.
4 Ma sa molimau atu foi o ia i le nuu o le a faaolaina tagata uma i le aso mulimuli; ma e lē tatau ona latou fefefe pe tetete, ae ia ea i luga o latou ulu ma olioli; ona na foafoa e le Alii tagata uma, ma ua togiola foi e ia tagata uma; ma, i le iuga, o le a maua e tagata uma le ola e faavavau.
5 Ma sa oo ina sa matua tele ona ia aoao atu o nei mea sa toatele naua i latou sa talitonu i ana upu, sa matua toatele lava sa amata ona latou lagolagoina o ia ma avatu tupe ia te ia.
6 Ma sa amata ona faafefeteina o ia i le faamaualuga o lona loto, ma ofu i ofu e sili ona taugata, ioe, ma sa oo lava ina amata ona ia faatuina se aekalesia e tusa ma le ala o lana talaiga.
7 Ma aʼo alu atu o ia e talai atu ia i latou o e na talitonu i ana upu, sa fetaiai o ia ma se tagata o sē na auai i le ekalesia a le Atua, ioe, o se tasi lava o o latou aoao; ma sa amata ona ia finau malosi ma ia, ina ia mafai ona ia taitai ese tagata o le ekalesia; peitai sa tutetee malosi atu lenei tagata ia te ia, ma aoai o ia i le aafioga a le Atua.
8 O lenei o le igoa o lenei tagata o aKitiona; ma o ia lea o lē na avea ma auupega i aao o le Atua i le laveaiina o le nuu o Limae mai le pologa.
9 O lenei, ona sa tutetee malosi atu Kitiona ia te ia e ala i afioga a le Atua, sa oo ina ita o ia ia Kitiona, ma sei lana pelu ma amata ona ta o ia. O lenei ona ua toeaina lava Kitiona i le tele o ona tausaga, o lea sa lē mafai ai e ia ona talitalia ana ta, o lea na afasiotia ai o ia i le pelu.
10 Ma o le tagata o lē na fasiotia o ia sa ave e tagata o le ekalesia, ma aumai o ia i luma o Alema, ina ia afaamasinoina e tusa ma solitulafono na ia faia.
11 Ma sa oo ina tu atu o ia i luma o Alema ma tali atu mo ia lava ma le lotoa tele.
12 Peitai sa fai atu Alema ia te ia: Faauta, o le taimi muamua lenei ua tulai mai ai le afaafaitaulaga pepelo i totonu o le nuu lenei. Ma faauta, ua lē gata ona e sala i le faia o le faafaitaulaga pepelo, ae ua e taumafai foi e faamalosia i le pelu; ma afai e tuu le faafaitaulaga pepelo ia faamalosia i totonu o le nuu lenei, o le a avea ma mea e mautinoa ai le faaumatiaina atoa o i latou.
13 Ma ua e faamaligiina le toto o se tagata amiotonu, ioe, o se tagata o lē na faia mea lelei e tele i totonu o lenei nuu; ma afai matou te faasaoina oe, o le a oo mai lona toto i o matou luga ia atauimasui.
14 O le mea lea ua faasala ai oe i le oti, e tusa ma le tulafono na tuu mai ia te i tatou e Mosaea, lo tatou tupu mulimuli; ma ua talia e lenei nuu; o lea e ao ai i lenei nuu ona aola e tusa ai ma le tulafono.
15 Ma sa oo ina latou ave o ia; ma o lona igoa o aNeʼoa; ma sa latou ave o ia i luga i le tumutumu o le maupuepue o Maneti, ma o iina na uunaiina ai o ia, pe na ia tautino mai ai, i le va o le lagi ma le lalolagi, o mea sa ia aoao atu i tagata sa ese mai le afioga a le Atua; ma o iina na ia mafatia ai i se eoti maasiasi lava.
16 E ui i lea, sa lē iu i lenei mea le sosolo o le faafaitaulaga pepelo i le laueleele; ona e toatele e sa i ai sa fiafia i mea le aoga a le lalolagi, ma sa latou o atu ma talai atu mataupu faavae sese; ma sa latou faia lenei mea mo le faamoemoe o le mauaina o aoa ma le mamalu.
17 E ui i lea, sa latou fefefe e apepelo, pe afai e iloa, ona o le fefefe i le tulafono, ona sa faasalaina tagata pepelo; o lea sa latou faatagā talai atu ai e faapea ua latou talai atu e tusa ai ma o latou talitonuga; ma o lenei sa lē mafai ona maua e le tulafono se pule i luga o soo se tagata ona o elona talitonuga.
18 Ma sa latou fefefe e agaoi, ona o le matatau i le tulafono, ona o tagata faapena sa faasalaina; pe sa latou totoa e faomea, pe fasioti tagata, ona o ia o lē e efasioti tagata, sa faasala i le ioti.
19 Peitai sa oo ina o soo se tasi sa lē auai i le ekalesia a le Atua, sa amata ona latou sauaina i latou o e sa auai i le ekalesia a le Atua, ma ua ave i o latou luga le suafa o Keriso.
20 Ioe, sa latou sauaina i latou, ma faatiga ia te i latou i ituaiga uma o upu eseese, ma o lenei ona o lo latou lotomaualalo; ona sa latou lē faamaualuluga i o latou lava mata, ma ona sa latou faasoa atu le afioga a le Atua, o le tasi i le isi, e aunoa ma se atupe ma aunoa ma se tau.
21 O lenei sa i ai se tulafono saʼolele i totonu o tagata o le ekalesia, ia leai se tagata e auai i le ekalesia, e tu aʼe ma asauaina i latou o e e lē auai i le ekalesia, ma ia leai ni sauaga e i ai i totonu o i latou lava.
22 E ui i lea, sa i ai le toatele i totonu o i latou o e sa amata ona faamaualuluga, ma amata ona finau malolosi ma o latou fili, na oo lava ina fepaʼiaʼi ai; ioe, sa latou tauaʼifusu.
23 O lenei sa tupu lenei mea i le tausaga lona lua o le nofoaiga a Alema, ma sa avea ma pogai o le puapuaga tele i le ekalesia; ioe, sa avea ma pogai o tofotofoga tele i le ekalesia.
24 Ona sa faamaaa loto o le toatele, ma sa asoloia ese o latou igoa, sa lē toe manatua ai i latou i totonu o le nuu o le Atua. Ma e toatele foi sa latou eaveese i latou lava mai totonu o i latou.
25 O lenei mea sa avea ma tofotofoga tele ia te i latou o e sa tutu mausali i le faatuatua; e ui i lea, sa latou mausali ma le lē mafaagaeetia i le tausiga o poloaiga a le Atua, ma sa latou talia ma le aonosai sauaga sa faafaulai i o latou luga.
26 Ma a tuu e faitaulaga a latou agaluega ina ia talai atu le afioga a le Atua i tagata, sa tuu foi e tagata a latou galuega ina ia faalogologo atu i le afioga a le Atua. Ma a uma ona talai atu e le faitaulaga ia te i latou le afioga a le Atua, sa latou toe foi atu uma ia latou galuega ma le filiga; ma o le faitaulaga, sa lē manatu ua sili atu o ia i luga o e na faalogologo mai ia te ia, ona sa lē sili atu le lelei o lē sa talai atu nai lo lē sa faalogologo mai ia te ia, pe sa sili atu foi le lelei o lē na aoao atu, i lē na aoaoina; ma sa faapea ona latou tutusa uma, ma sa latou galulue uma, o tagata taitoatasi uma e etusa ma lona lava malosi.
27 Ma sa latou afaasoa atu a latou mea, o tagata taitoatasi uma e tusa ma mea sa ia te ia, i e ua ematitiva, ma e ua lē tagolima, ma e ua mamai, ma e ua puapuagatia; ma sa latou lē oofu i ofu taugata, ae sa latou mama ma lalelei.
28 Ma sa faapea ona latou faatulaga o mataupu o le ekalesia; ma sa faapea ona amata ona latou toe maua o le filemu alualu pea, e ui i o latou puapuaga uma.
29 Ma o lenei, ona o le mautu o le ekalesia sa amata ona latou amauoa tele, i le mau tele i soo se mea o mea uma sa latou manaomia—o le mau i lafu ma fagaga, ma manu pepeti o ituaiga uma, ma le mau foi i kuranuma, ma auro, ma ario, ma mea taua, ma le mau i le esilika ma ie lino miloa lelei, ma ituaiga uma o ie papa lelei.
30 Ma sa faapea, i o latou tulaga atamaoaiga, ona latou lē auina ese atu soo se tasi sa elē lavalavā po o se sa fia ʼai, po o se sa fia inu, po o se sa mai, po o se sa lē tausia; ma sa latou lē tuu atu o latou loto i luga o oa; o lea sa latou limafoai i tagata uma, o e matutua ma e laiti, o e pologa ma e saoloto, o tane ma fafine, pe e i fafo o le ekalesia pe e i totonu o le ekalesia, sa leai so latou ifaailoga tagata e faatatau ia te i latou o e na manaomia le fesoasoani.
31 Ma sa faapea ona latou manuia ma sili atu ona mauoa nai lo i latou o e sa lē auai i la latou ekalesia.
32 Ona o i latou o e sa lē auai i la latou ekalesia, sa latou auai i le faia o mea faataulaitu, ma le aifo i tupua po o le epaie, ma le ifai o tala lē aoga, ma i olosilosivalega ma finauga; ma oofu i ofu taugata; ma ufaafefeteina i le faamaualuluga o o latou lava mata; ma faasaua, pepelo, gaoi, faomea ma le faitaaga, ma fasioti tagata, ma ituaiga amioleaga uma; e ui i lea, sa faaaoga le tulafono i luga o i latou uma o e sa solia, i le tele sa mafai ai.
33 Ma sa oo o le faaaoga faapea o le tulafono i luga o i latou, e mafatia tagata taitoatasi e tusa ai ma le mea na ia faia, sa atili ai ona latou fifilemu, ma fefefe ai e fai se amioleaga pe afai e iloa; o lea, sa i ai le filemu tele i totonu o le nuu o Nifae, seia oo mai i le lona lima o tausaga o le nofoaiga a faamasino.